text:
Sagnir og Silvi í Silvalandi
Á Silvalandinum er nógv gjørt burturúr, og serligur hugnaligur søgukrókur er gjørdur, ið er myndprýddur við evnunum frá sagnunum um Kópakonuna og Páll Fanga.
Kl. 20.00 í kvøld verður søgukrókurin aftur karmur um spennandi frásangirnar.
Annars er skráin fyri Silvalandið, fríggjadagin 8. august, hendan:
Kl. 16.00 Silvalandið letur upp við hoppiborgum, teknikróki, djóragarði og café
Kl 17.00 Angela og Hannibal undirhalda á pallinum
Kl 19.00 Summarrøddin 2014 – sangkapping fyri børn. Tilmelding fer fram í Badmintonhøllini, har tað eisini ber til at velja sær sang. Børnini kunnu eisini hava sang við.
Kl. 20.00 fráSAGNIR – sagnirnar um Páll fanga og Kópakonuna eru at hoyra í søgukrókinum.
Kl. 21.00 Silvalandið letur aftur
Silvi vitjar eisini í Silvalandinum. Her kanst tú síggja tíðirnar, tá ið hann vitjar:


c: text/html

text:
Í samband við, at vit hava havt vitjan frá Christmas Child í Onglandi, hava tey verið og vitja í Lindini saman við tveimum umboðum frá Christmas Child í Føroyum.
Í sendingini fara vit at hoyra Lynne og Robert fortelja frá arbeiðinum tey gera í Onglandi, og um ymiskar upplivingar tey hava havt, tá ið tey hava givið eskjur út til fátøk børn í ymiskum londum.
Sendingin verður send týsmorgunin ca. kl. 10 í sendingini sum eitur: " Á Bylgulongd".
Sendingin verður eisini endursend týskvøldið ca. kl. 20.00

robotstxt: allowed

filter: keep


text:
Orð og lag: T. O. Chisholm
Týtt: Jóhan við Neyst
Hann elskaði meg fyrst,
og tað var tí hann doyði í mín stað.
Hann tysti, gav upp anda sín.
Hans kærleiki kom fyrst til mín.
Tað nam meg ei, sjálvt um at eg,
sá Jesus doyggja fyri meg.
Sum harðnað stál mítt hjarta var,
ei búði nakað gott í mær.
Ótakksamur eg burtur rann,
og lætst sum ei, eg hoyrdi hann.
Eg spottaði mín Frelsara
hin líðandi og krossfesta.
Men dagur kom, tá eg á knæ
við Jesu føtur græt og bað.
Og navn mítt var á klettin rist,
tí at hann elskaði meg fyrst.


text:
- Tíðindi, mentan og ítróttur
Savnsgull: Tónleikur í trettan øldir (1:10)
Tak niður
Vit byrja við fjølbroytta tónleikalívinum í 20. øld og ferðast í tónum og frágreiðingum spakuliga aftur til teirra, ið við vissu búleikaðust her í 7. øld.
Í fyrstu sending hoyra vit um tónleikalívið í Havn frá miðskeiðis í 19. øld og fram til ár 2000. Millum annað hoyra vit um Bakar Hansen, feðgarnar við Stein og jazztónleikin í 1920'unum.
Sendingin varð fyrstu ferð send 17. januar í 2000. Kári Sverrisson leggur til rættis.


text:
Palmyra Atoll
Palmyra Atoll er eitt tað mest avbyrgda staðið í heiminum. Koralloyggin Palmyra er ein atoll umleið mitt millum Hawai'i og Tuvalu. Oyggjabólkurin hoyrir til USA. Palmyra Koralloyggj hevur 4 íbúgvar í 2015 og fevnir um eitt øki, sum er 12 km2 til víddar. Oyggjarnar liggja uml. 5000 km sunnanfyri Kingman Reef í Polynesia. Oyggjabólkurin fevnir um atoll-oyggjarnar Cooper Island, Kaula Island, Sand Island, Home Islets, Barren Island, Strawn Island, Cooper Island, Aviation Island, Quail Island, Whippoorwill Island, Eastern Island, Papala Island, Pelican Island, Bird Island, Holei Island, Engineer Island, Tanager Island, Marine Island, Kaula Island og Paradise Island.


text:
Reglur fyri Futsal 2017-18
Samanumtikið verður leikt so nær vanligu fótbóltsreglunum sum gjørligt. Tað merkir, at har annað ikki er avtalað, eru vanligu fótbóltsreglurnar galdandi. Eitt nú er bólturin úti eftir somu reglum sum í fótbólt. Somuleiðis tá útskifting av leikarum fer fram – ein leikari má ikki fara inn á vøllin áðrenn hin er komin út.
Dentur skal leggjast á at sleppa undan harðligum spæli. Tá talan er um nærdystir v.m. er umráðandi at vísa fyrilit og ikki vera harðligur, eisini m.a. tí, at ofta er ikki langt út til benkur, vegir o.l. Sí nærri undir stk. 7.
Aldursbólkar í 2017-18
- U10: leikari føddur í 2008 og 2009, evt yngri.
- U12: leikari føddur í 2006 og 2007, evt yngri.
- U14: leikari føddur í 2004 og 2005, evt yngri.
- U16: leikari føddur í 2002 og 2003, evt yngri.
- U17: leikari føddur í 2001, 2002 og 2003, evt yngri
Vøllur
a) Vanligur handbóltsvøllur við teimum uppmerkingum og málum, sum har eru.
b) 6-m er at fata sum 16-m í vanligum fótbólti.
c) Brotssparkspletturin er mitt fyri á 6-m sirklinum.
d) Horna-sirkulin er 25 cm.
Bóltur
a) FUTSAL bóltur skal nýtast til allar kappingar
b) U10 og U12 leika við bóltstødd 3, meðan U14, U16 og U17 leika við bóltstødd 4
Leikarar
a) Eitt lið er mannað við einum málmanni og 4 útileikarum. Tað kunnu vera í mesta lagi 5 skiftisleikarar.
b) Tað er frí útskifting, og spælið nýtist ikki at vera steðga fyri at ein útskifting kann fara fram.
c) Útskiftingin fer fram á miðjum vølli á teirri síðuni har venjarar og eykaleikarar sita.
GG! Ein skiftisleikari má ikki fara inn á vøllin áðrenn annar leikari er komin út.
Klæðir/útgerð
a) Allir leikara á liðnum skulu leika í sama liti av blusu, slag/lit av brókum og sama lit av hosum, tó skal troyggjan hjá málmanninum skal hava annan lit enn hjá viðleikarunum.
b) Beinskinnarar er eitt krav.
Dómarar v.m.
a) Tað er ein dómari til ein dyst. Hjálparfólk, eitt nú venjarar, kunnu vera linjudómarar.
b) Harumframt er ein tíðtakari, sum eisini tekur sær av at telja málini og skriva úrslitini niður.
Tíðin
a) Hvørt lið leikar fleiri dystir, tá kapping er. Leiktíðin til hvønn dystin er alt eftir, hvussu nógvar dystir liðið leikar ta kappingina. Tað kann verða frá 7 – 15 min. pr. dyst.
b) Fyrrnevnda liðið er heimalið og verjir málið, sum er undir klokkuni.
c) Nýggjur dystur byrjar beint eftir, at ein er av.
At geva bóltin upp (seta spælið í gongd/miðspark)
a) Mótstøðuleikari skal vera minst 3 metrar frá bóltinum, tá spælið verður sett í gongd.
b) Spælið verður set í gongd á miðjum vølli, har ein leikari sparkar bóltin til ein viðleikara.
Bóltur í og úti av leiki
a) Somu reglur sum í vanligum fótbólti.
b) Endar bóltur uppi undir loftinum er innspark til liðið, sum ikki leikti bóltin seinast. Innsparkið verður tikið frá nærmasta staðnum á síðulinjuni, har bólturin rakti loftið.
Reglurnar um off-side galda ikki í FUTSAL.
Fríspark, brotsark og ósømiligur atburður
a) Somu meginreglur sum í vanligum fótbólti viðv. beinleiðis og óbeinleiðis frísparki.
b) Mótstøðuleikari skal vera minst 5 m frá har frísparkið verður tikið
c) Tá beinleiðis fríspark verður framt í egnum brotsteigi skal dømast brotsspark.
d) Óbeinleiðis fríspark í brotsteiginum til áleypandi liðið skal takast frá nærmasta staðnum á 6 m linjuni.
e) Tað er ikki loyvt at gera glíðandi taklingar.
f) Tað er ikki loyvt at brúka ógvusliga megi í nærdystum.
g) Dómarin kann vísa leikara, sum leikar harliga og/ella vísir ósømiligan atburð, av vølli, og kemur hann ikki innaftur sama dyst (gult kort). Annar leikari kann koma á vøllin, tá 2 minuttir eru farnir, ella tá mál er skotið.
h) Leikari, sum varð útvístur ein dyst, kann leika næsta dyst. Sí tó 10 i.
i) Leikari kann vera burturvístur (reytt kort) og fær ikki loyvi at leika aftur sama leikumfar. Annar leikari kann koma á vøllin, tá 2 minuttir eru farnir, ella tá mál er skotið.
j) Brot á “4 sekund” regluna gevur óbeinleiðis fríspark.
k) Tá brotsspark verður tikið, skal málmaðurin vera á mállinjuni. Aðrir leikarar skulu vera uttanfyri 3-m sirkulin (9-m sirkulin).
Innspark
a) Innspark kemur í staðin fyri innkast í vanligum fótbólti.
b) Bólturin skal liggja á síðulinjuni ella í mesta lagið 25 cm uttanfyri vøllin, tá hann verður sparkaður.
c) Sparkarin skal hava ein fót á síðulinjuni ella uttanfyri í tí hann sparkar.
d) Mótstøðuleikararnir skulu vera minst 5 m frá, har sparkið verður tikið.
e) Brot á “4 sekund” regluna við innspark, gevur innkast til mótstøðuliðið.
Málkast
a) Málkast kemur í staðin fyri málspark. Kann kastast alla staðir frá í brotsteiginum
b) Brot á “4 sekund” regluna gevur óbeinleiðis fríspark. Sí pkt 10 d.
c) Bólturin skal kastast útum brotsteigin, um ikki, so verður málkast at takast av nýggjum. 4 sekund reglan verður ikki brotin orsakað av hesum.
Hornaspark
a) Samsvarar við horna í vanligum fótbólti.
b) Bólturin skal liggja í hornasirkulinum, sí punkt 2 d
c) Mótstøðuleikarar skulu vera minst 5 m frá, har sparkið verður tikið.
d) Brot á “4 sekund” regluna gevur óbeinleiðis fríspark.
Ymiskt
a) Frástøðan, tá fríspark, innspark, hornaspark og málkast verður tikið, er minst 5 metur.
b) Frástøðan er 3 metur, tá spælið verður sett í gongd (miðspark) ella tá brotsspark er.
c) “4-sekunds” reglan er galdandi tá miðspark, fríspark, innspark, hornaspark og málkast skal takast. Tað merkir, at leikari eigur at avgreiða hesi innan 4 sek eftir at hann hevur fingið fatur á bóltinum/umstøður at taka tey, eftir dómarans meting.
d) “4-sekunds” reglan er galdandi tá málmaðurin hevur bóltin í hondini. Brot gevur óbeinleiðis fríspark. Sí pkt 10 d.
e) Dómarin vísir, við at rætta armin upp, nær niðurteljingin av teimum 4 sekundunum byrjar.
f) Málmaðurin kann ikki taka bóltin við hondini tá hann verður lagdur aftur av viðleikara.
g) Fríspark í egnum brotsteigi skal skjótast útum brotsteigin, um ikki, so verður fríspark tikið av nýggjum.
h) Um beinleiðis fríspark verður skotið í egið mál, fær mótstøðuliði hornaspark.
-----
Dagført: 27. oktober 2017


text:
Leikarafelag Føroya
Aðalfundur 07.06.2011 • Formansfráðgreiðing
Vælkomin á 6. aðalfundin í fakfelagnum Leikarafelag Føroya.
Týdningarmiklar hendingar í farna ári
Av evnum, sum hava beinleiðis við okkum sjónleikarar at gera, eru hølisviðurskiftini hjá Tjóðpalli Føroya tað, sum fyllir mestpolitiskt og í samfelagnum sumheild. Mentamálaráðið hevur endiliga melda út, at hetta er ein prioritetur, og er farið undir at fyrireika eina byggiverkætlan. Sum tit vita, tekur hetta sína tíð. Tað er í stóran mun nú fráfarna leiklistaráðið sum saman við tjóðpalsstjóranum hevur arbeitt fyri at fáa gongd á hetta málið. Leikarafelagið hevur bara kunnað MMR um, at vit sjálvandi eru fegin um, at okkurt endiliga hendur, og eisini um, at vit vóru jaliga stillað yvirfyri ætlanini at umbyggja gamla bakaríið í Tórsgøtu til tjóðpall. Nú fáa vit at síggja, hvussu leikur fer. Tað tykist sum at fyri okkum leikarar er innihaldið í tjóðleikhúsinum av størri týdningi enn karmarnir. Í øllum førum hava vit tosað meira um hetta í farna ári.
Herfyri var nýtt leiklistaráð valt. Okkara umboð er nú Páll Danielsen, sum avloysti Lauru Joensen. Vónandi kunnu vit í heyst halda ein sonevndan “temadag” saman við hesum nýggja leiklistaráðnum. Seinast vit høvdu eitt tílíkt tiltak, komu vit nógv longri ávegis at bøta um arbeiðsumstøðurnar á tjóðpallinum. Vit byrjaðu at gera meira vart við okkara ónøgd og ynski, og fleiri stig eru tikin fyri at ganga okkum á møti. Vit hava nú eitt listarligt ráð, ið er við til at leggja repertoire á tjóðpallinum, heimasíðan hjá tjóðpallinum er farin at virka eitt sindur betri og eftir fleiri áheitanir eru nú summi av okkum ið hava fingið skrivligar fyrispurningar um luttøku í leikverkum, í góðari tíð. Enn er tó langt eftir á mál, og tað er mítt ynski at arbeiða víðari við øllum hesum hetta komandi árið.
Limir og virksemi
Leikarafelagið hevur nú 14 limir og 8 hvílandi limir. Hetta seinasta árið hava vit verið virkin á tjóðpallinum, í Kringvarpinum, sum undirhaldarar, lærarar, skeiðshaldarar, sjónleikarar, leikstjórar og rithøvundar. Ikki minst hava fleiri okkara verið íverksetarar og framleiðarar av egnum leikverkætlanum og tiltøkum. Tíverri datt ætlanin um at fáa Nadine George aftur hendanvegin at halda skeið niðurfyri í fjør. Í ár skal tað vera.
Andin í felagnum / samstarv
Tað er mín fatan, at hetta farna árið hevur verið merkt av persónligum undirskoti millum limirnar. Tónin til fundir er ikki altíð so jaligur og fleiri av teldubrøvunum eg havi móttikið frá limum hava verið ákærandi og sera óbehagilig at fáa. Eg skjóti tí upp, at vit øll frá nú av strika tað farna og leggja okkum eftir at gera hetta felagið til ein stuðul fyri limirnar, heldur enn eitt stað at savnast um okkara ónøgd. Latið okkum saman arbeiða við konkretum loysnum uppá trupulleikar og annars brúka meira tíð uppá tað, sum savnar okkum, leiklistina. Hetta er avgjørt av týdningi fyri okkum øll, sum annars eru so spjadd, við tað at ongin starvast fast á tjóðpallinum, og at vit altíð eru ymsastaðni, ymiskar tíðir í ymiskum verkætlanum
Luttøka í norðurlendskum samstarvi
Onki virksemi hevur verið í NTU síðan seinasta vár, men vit finna vónandi onkran ið kann umboða okkum framyvir. Formanskapurin er nú fluttur úr Svøríki til Íslands og telefonfundur verður í næstum.
Vit hava verið so heppin, at Marita Dalsgarð hevur fingið luttikið á NSR fundum í Danmark.
Enn er ongin loysn funnin á trupulleikan við at fíggja okkara luttøku.
Uppgávur hjá nevndini
Summar uppgávur, sum hendan og fyrrverandi nevndir hava sett sær fyri at loysa, eru komnar nærri málinum. Vit hava gjørt okkum eitt yvirlit yvir, nær umboð skulu veljast í ymisk ráð og nevndir, og verður hetta handað nýggju nevndini. Tíverri hevði sjúka hjá formanninum við sær, at vit allíkavæl, sum vant, vóru í seinna lagi at tilnevna til leiklistaráðið. Aftur kom hetta óvart á okkum. Eg umberi.
Ein onnur uppgáva, sum nógv hevur verið tosað um, er sjónliggeran av okkum limum og felagnum. Vit hava ikki havt orku til hetta, so tað er bara at fara í gongd.
Framtíðarætlanir / broytt fundarvirksemi
Eg havi eitt hjartabarn, sum eg ætli mær at taka mær av hetta komandi árið, eg skal sita sum nevndarlimur. Tað er ætlanin um eina námsferð fyri aktivu limir felagsins. Eg fari nú frá sum formaður og ætli mær at arbeiða málrættað við at planleggja og søkja fígging. Ferðin verður væntandi komandi vár. Nærri kunning um hetta fer at koma so við og við.
Annars hevur nevndin snikkað eitt uppskot saman, um at broyta mannagongdirnar við limafundum. Vit halda, at eitt so lítið fakfelag ikki hevur tørv á fundi hvønn mánaða. Tað, ið limirnir eftirlýsa er høvi at hittast og tosa um fakliga, listarliga relevant evni. At savnast og stuðla hvørjum øðrum. Hetta uppskot verður lagt fyri limirnar, og vónandi kann hetta byggja uppundir eitt mennandi komandi ár fyri Leikarafelag Føroya.
Barbara Christophersen


text:
Ábyrgdari
Øll kunnu gerast ábyrgdarar í Norðoya Sparikassa við at gjalda inn kr. 1.000 í ábyrgdarpeningi. Sum ábyrgdari fært tú ávirkan á, hvør myndar umboðsráðið, sum er hægsti myndugleiki sparikassans.
Umboðsráðið og umboðsráðsval
Myndugir ábyrgdarar hava valrætt til umboðsráðsvalið hjá Norðoya Sparikassa. Ábyrgdarar hava eina atkvøðu fyri hvørjar kr. 1.000 inngoldnar í ábyrgdarpeningi, tó í mesta lagi 20 atkvøður. Eisini kunnu allir myndugir ábyrgdarar gerast valevni til umboðsráðið.
Í umboðsráðnum sita 39 umboðsráðslimir, ið verða valdir 4. hvørt ár. Uppgávan hjá umboðsráðnum er at fylgja við virki sparikassans í umboðsdømunum.
Umboðsráðið velur nevndina í sparikassanum.
Nærri kunning í viðtøkum og valreglum sparikassans.
Lægsta og hægsta upphædd
Lægsta upphædd, ið kann gjaldast inn á ábyrgdarakontu, er kr. 1.000. Eingin ábyrgdari kann eiga meira enn kr. 300.000 í ábyrgdarpeningi uttan loyvi frá nevndini.
Ábyrgdarpeningur er partur av kapitalgrundarlagi sparikassans.
Norðoya Sparikassi vil ikki, at viðskiftafólk taka ov stóran váða á seg og hevur tí ásett hámarkið til kr. 300.000 fyri hvønn einstakan innskjótara.
Hvat er ábyrgdarpeningur?
Ábyrgdarpeningur er váðafúsur peningur, sum ikki er fevndur av Innskjótaragrunninum. Ábyrgdarpeningur kemur eftir alla aðra skuld í sparikassanum og heftir fyri skyldur sparikassans.
Renta
Við ábyrgdarakontu kanst tú fáa høga rentu.
Sparikassin miðar eftir, at árliga rentan á ábyrgdarpeningi altíð er munandi hægri enn galdandi renta fyri innlán við 12 mánaða uppsøgn.
Árliga rentan á ábyrgdarpeningi verður ásett á vanliga umboðsráðsfundi sparikassans, og verður rentan útgoldin eftir umboðsráðsfundin.
Sparikassin kann víkja frá ásettu árligu rentuni, um sparikassans avlop, tøkur tiltakspeningur ella fíggjarliga støðan annars talar fyri hesum.
Rentupolitikkur
Niðast á síðuni sæst galdandi rentupolitikkur fyri ábyrgdarpening.
Útgjald
Ábyrgdarpeningur kann verða útgoldin við samtykki frá nevndini, um ábyrgdaratkvøðurnar ikki eru færri enn 1.000, ábyrgdarpeningurin ikki gerst minni enn kr. 1.000.000 og um sparikassin lýkur treytirnar í lóg um fíggjarstovnar, tá ið viðkomandi ábyrgdari hevur fingið útgoldið sín pening.
Hevur tú eitthvørt at spyrja um kanst tú støkka inn á gólvið, ringja ella senda okkum teldubræv á ns@ns.fo og fáa meira at vita um ábyrgdarpening.
At váðamerkja virðisbrøv
Sambært kunngerð um váðamerking av virðisbrøvum, skulu virðisbrøv bólkast í 3 váðabólkar, sum verða merktir við grønum, gulum ella reyðum liti. Váðamerkingin tekur støði í, hvussu stórur vandin er fyri at missa peningin, og hvussu gjøgnumskygt virðisbrævið er. Ábyrgdarpeningur er fevndur av gula váðabólkinum.
Niðanfyri sæst yvirlit yvir váðabólkar og virðisbrøv.
Rentupolitikkur fyri ábyrgdarpening 2018.pdf


text:
GjaldSkipanin
Við GjaldSkipanini eru nógvir fyrimunir, bæði fyri fyritøkur, stovnar og privatfólk.
Gjaldyvirlit ella inngjaldskort
Kreditorarnir í GjaldSkipanini, t.d. handlar, fyritøkur, bløð og stovnar senda flestallar sínar rokningar gjøgnum skipanina, og sostatt eru allir teirra debitorar við. Tilmeldaðir debitorar fáa sendandi eitt gjaldyvirlit, og teir, ið ikki hava undirskrivað sáttmála, fáa sendandi FI-kort.
Fyrimunir við GjaldSkipanini
Hesir fyrimunir eru við GjaldSkipanini:
- Tú sleppur undan at standa í bíðirøð
- Norðoya Sparikassi tekur ikki ómaksgjald fyri tilmeldaðar avtalur
- Mánaðin fyri fært tú eitt samlað gjaldyvirlit yvir allar gjaldingar, ið verða goldnar komandi mánaðin
- Á gjaldyvirlitinum verður upplýst, hvønn gjaldast skal til, upphædd og gjalddagur, eins og kreditorur kann velja at útgreina rokningina enn meira á gjaldyvirlitinum
- Rokningar, ið standa á gjaldyvirlitinum, verða goldnar sjálvvirkandi
- Tú skrivar undir eina íbindingaravtalu við Norðoya Sparikassa, ið er galdandi fyri allar gjaldingar til viðkomandi stovn ella fyritøku
- Tú kanst melda til ella melda frá gjaldavtalur – eisini í netbanka
- Tú kanst vísa aftur ella melda frá gjaldingar – eisini í netbanka
Tú ert altíð vælkomin
Vilt tú vita meir, ert tú altíð vælkomin inn á gólvið, ringja ella senda einum av starvsfólkum okkara ella ns@ns.fo teldubræv.


text:
EIN BÓLKUR FYRI MENN
Prostatabólkurin er ein bólkur fyri menn, sum hava ella hava havt prostatakrabba.
Bólkurin varð settur á stovn so at menn í Føroyum skuldu hava eitt stað at hittast og fáa hjálp og stuðul frá øðrum í somu støðu.
Tað eru bert menn sum eru limir í bólkinum.
SAMAN VIÐ ØÐRUM
At vera sjúk/-ur og fáa viðgerð fyri krabbamein kann vera sera tungt og ávirka alla tilveruna, viðgerðin hevur ofta hjáárin við sær, sálarliga kann tað eisini vera torført. Tú óttast, hvussu alt fer at ganga, um viðgerðin fer at hjálpa o.s.fr. Hetta eru sera vanligir spurningar.
At hitta menn í líknandi støðu kann gera stóran mun. Okkara royndir vísa, at tað hjálpir at tosa við onnur og seta orð á og deila ymiskar upplivingar. Hetta minkar um óttan, og tú fært lættari greiðu á kenslum og tonkum. Lívsmótið og lívsgóðskan gerst størri, og dagligu avbjóðingarnar verða lættari.
UM BÓLKIN
Formaðurin í bólkinum er Eirikur Ó. Simonsen. Eirikur hevur sjálvur havt prostatakrabba og hevur verið formaður í bólkinum síðani bólkurin bleiv stovnaður.
Formaðurin tekur stig til fundir og hugnaløtur. Limirnir í bólkinum fáa innbjóðing við brævi ella telduposti.
Áleið 60 menn eru limir í bólkinum.
Tað er ókeypis at verða limur í bólkinum.
Ynskir tú at gerast limur í bólkinum ella hevur tú spurningar til tilboðini hjá Krabbameinsfelagnum kanst tú seta teg í samband við okkum við at ringja 317959 ella umvegis teldupost kmf@krabbamein.fo
Formaður í bólkinum er Eirikur Ó. Simonsen


text:
Pætur Albinus aftur á toppinum
Fjórða umfar í GP kappingini í borðtennis varð avgreitt í skúlanum við Løgmannabreyt í dag.
Pætur Albinus vann A-bólkin, og er sostatt aftur fremstur á raðlistanum eftir 4 umfør. Tvey umfør resta í - so spennandi verður at fylgja við, hvør endar sum vinnari, tá seinasta umfar er avgreitt einaferð í februar.
Úrslitini vóru annars hesi:
Bólkur A:
Nr.1 Pætur Albinus, TÓR
Nr.2 Peter Niclasen, TÓR
Nr.3 Sveinur M. Nolsøe, TÓR
Nr.4 Knútur Jóannesarson, TÓR
Nr.5 Kai Roest, TBF
Nr.6 Vagnur Nolsøe, TBF
Nr.7 Helgi Ólavsson, TBF
Nr.8 Rói Hjaltason, TÓR
Bólkur B:
Nr.1 Durita Jensen, TÓR
Nr.2 Aron Frankieson, TÓR
Nr.3 Ári F. Jensen, TÓR
Nr.4 Julian Frankieson, TÓR
Nr.5 Sólja Djurhuus, TÓR
Nr.6 Britt Michelsen, TBF
Bólkur C:
Nr.1 Tórur Eliasen, TÓR
Nr.2 Maria Albinus, TBF
Nr.3 Heri Láadal, TÓR
Nr.4 Marin Elisabeth Poulsen, Royn
Nr.5 Anja Wongwai, TBF
Nr.6 Bára Guttesen, TBF
Bólkur D:
Nr.1 Hjalgrím Højgaard, TBF
Nr.2 Victoria Debes, TBF
Nr.3 Beinta Dalfoss Joensen, TBF
Nr.4 Tór Magnus Kruse, TÓR
Nr.5 Elias Petersen, TÓR
Nr.6 Hanna Højgaard, TBF
Nr.7 John Bærentsen, TBF
Nr.8 Sigmar Hansen, TÓR


text:
Eigarar av pussimaskinum og slípimaskinum av hesum sløgum: PSS 2 A, PSS 20 A, PSS 190 AC, PSS 200 A, PSS 200 AC, PSS 250 A, PSS 250 AE og PSS 2000 A, sum eru framleiddar frá juni til august 2007, verða bidnir um at geva hesum gætur: Tað er galdandi beinanvegin, at hesar maskinur hvørki mugu brúkast ella verða útflýggjaðar til onnur. Maskinurnar, sum eru umfataðar av hesum, verða umbýttar ókeypis. Trýst á leinkjuna niðanfyri fyri at síggja Trygdarkunning.
Hesi sløgini eru umfatað: PSS 2 A, PSS 20 A, PSS 190 AC, PSS 200 A, PSS 200 AC, PSS 250 A, PSS 250 AE og PSS 2000 A. Tú sært á sjálvari maskinuni, hvussu títt modell eitur (tú sært júst hvar á næstu myndini).
Um tú hevur eitt av modellunum, sum standa á listanum, kann tín maskina verða umfatað av hesum. Vinarliga halt áfram við næsta stigi fyri at kanna hetta. Um tín maskina ikki er ein av hesum modellunum, er hon ikki umfatað av hesum.
Vinarliga skriva maskinnummar og seriunummar á tínari maskinu í næstu rútarnar. Tann næsta myndin vísir, hvussu tú finnur hesi nummurini á maskinuni. Vinarliga gev gætur, at báðir rútarnir mugu útfyllast.


text:
Bøtur
Tað eru strangar reglur fyri at koyra ólógliga á prutli. Koyr altíð lógliga. Bæði fyri tína skuld og fyri onnur.
Nakrar reglur eru tær somu fyri stórt og lítið prutl:
- Tú skalt brúka góðkendan hjálm
- Tú hevur ikki loyvi at koyra rúsdrekkakoyring ella um tú hevur tikið ólóglig rúsevni
- Bert ein kann sita á prutlinum
- Prutlið skal vera lógligt (ikki tunað)
- Tú skalt hava ábyrgdartrygging
Um prutlið er tunað
Politiið hevur eitt sonevnt 'rullufelt', so tey lættliga kunnu máta á staðnum, hvussu skjótt eitt prutl kann koyra. Hava tey ikki rullufeltið við, kunnu tey taka prutlið við sær, fyri at kanna tað.
Lítið prutl
Ásannar politiið við eini máting, at prutlið koyrir skjótari enn 30 km/t, er prutlið ólógligt.
Vísir mátingin, at prutlið koyrir skjótari enn ásett niðanfyri, verður bótin tillagað alt eftir, hvussu skjótt prutlið er mátað at koyra. Harumframt kann bæði treytað og treytaleys frádøming av koyrikortinum koma upp á tal.
Millum 30 og 39 km/t er bótin 700 kr.
Millum 40 og 48 km/t er bótin 1.000 kr.
Millum 49 og 60 km/t er bótin 1.500 kr + treytað frádøming av koyrikortinum, um ferðin er omanfyri 50 km/t.
Omanfyri 60 km/t er sektin 1.500 kr + treytaleys frádøming av koyrikortinum, um ferðin er omanfyri 70 km/t.
Herumframt verður bót givin fyri at hava framt bygnarðarbroytingar, sum verður løgd omaná bótina fyri at koyra ov skjótt:
Fyrstu ferð: 1.000 kr.
Aðru ferð: 1.000 kr.
Triðju ferð: 1.500 kr. umframt at hald kann verða lagt á prutlið.
Stórt prutl
Ásannar politiið, at prutlið er ólógligt:
Fyrstu ferð: Bót
Aðru ferð: Bót
Triðju ferð: Treytað frádøming av koyrikorti (øll sløg) + bót + hald verður lagt á prutlið
Verður prutlið mált á rullufelti til at kunna koyra 64 km/t ella skjótari:
Fyrstu ferð: Bót
Aðru ferð: Bót
Triðju ferð: Verður lagt upp til treytaleysa frátøming av førararættinum + bót.
Kann prutlið koyra 60-63 km/t, fært tú bót umframt klipp í koyrikortið.
Bøtur:
Millum 46 og 59 km/t : 700,00 kr.
Millum 60 og 72 km/t: 1.500,00 kr. + klipp yvir 60 km/t og treytað frádøming yvir 65 km/t.
Millum 73 og 90 km/t : 2.000 kr. + treytaleys frádøming yvir 85 km/t
Omanfyri 90 km/t: 2.000 kr. + treytaleys frádøming yvir 85 km/t
Verður tú tikin í ferðeftirliti
Verður tú tikin fyri at koyra ov skjótt í vanligum ferðeftirliti (so sum lasermáting), fært tú bót. Støddin á bótini valdast um, hvussu skjótt, tú hevur koyrt.
Hámarksferðin fyri lítið prutl er 30 km/t, og fyri stórt prutl er hon 45 km/t. Koyrir tú 60% ov skjótt, missir tú rættin at koyra prutl treytað. Verður seinni ásannað, at prutlið er ólógligt verða tær báðar bøturnar lagdar saman (tvs ferðbótin og bótin fyri ólógligt prutl).
Støddir á bótum, um tú koyrir ov skjótt á prutli
Treytað frádøming merkir, at gert tú ikki onnur lógarbrot, skalt tú bert gjalda bótina, men um tú seinni koyrir tú tað skjótari, ið er tilskilað í talvuni, missir tú eisini rættin at koyra prutl treytleyst.
Treytaleys frádøming merkir, at koyrir tú við meiri ferð enn 85 km/t, missir tú rættin at koyra prutl treytaleyst.
Á prutli uttan koyrikort
Koyrir tú á prutli uttan at hava galdandi koyrikort, er tað dýrt.
Lítið prutl
Fyri lítið prutl er galdandi, at um tú koyrir uttan at hava tikið koyrikort:
Fyrstu ferð: kr. 2000
Aðru ferð: kr. 4000
Bótin kann ikki verða sett niður fyri tey, sum eru undir 18 ár og heldur ikki fyri tey, sum hava serliga lága inntøku.
Stórt prutl
Stórt prutl fylgir somu upphæddum sum onnur motorakfør:
Fyrstu ferð: 5.000 kr.
Aðru ferð: 6.000 kr
Triðju ferð: 7.500 kr
Fjórðu ferð: 10.000 kr
Fimtu ferð: 7 dagar fongsul.
Ikki koyrikortið uppi á tær
Hevur tú gyldugt koyrikort til prutlið, men hevur tað ikki uppi á tær, tá tú koyrir, er bótin kr. 700 fyri lítið og stórt prutl.
Nær verður hald lagt á prutl? (lítil og stórt)
Inndráttur fer fram, tá triðja brotið er gjørt innanfyri 4 ár eftir fyrstu bótavgerðina, og hægst 2 ár eftir ta aðru bótavgerðina. Tað er dagfestingarnar frá fyrru avgerðunum, sum liggja til grund. Avgerðardagfestingin er vanliga, tá bótin verður goldin.
Verður t.d. ein tikin 1. januar 2009 og hevur fingið sektaruppskot at gjalda, skal upphæddin vera goldin fyri at telja við til næsta brot, sum er skrásett 1. august 2009. Liggur eingin avgerð frá 1. januar 2009 til hann verður tikin aftur 1. august 2009, so verður tað tikið sum eitt brot. Tað skal fyriliggja ein avgerð millum brotini fyri at hava endurvirknað.
Inndráttur verður sum høvuðsregla rættað móti eigara.
Annars eru reglurnar í borgarligu revsilógini um inndrátt galdandi.


text:
Breyð og brennivín skulu ikki javnsetast
Framsókn tosar um "frælsi" at keypa brennivín í handlum. Tað er patetiskt. Og tey styðja síni argument við manipulatión
Framsókn svingar seg ordiliga upp í hesum døgum við eini nýggjari sak: Alkohol skal inn í matvøruhandlarnar!
Formaðurin, Poul Michelsen, hevjar ta ideologiska, liberala flaggið, og sigur, at tað snýr seg um "persónliga frælsið hjá fólki, so at tey ikki føla, at tey eru sett undir formyndarí".
"Tað er frælsið, sum fær fólk at drekka minni, tí tá ið fólk fáa frælsi, duga tey eisini at umsita tað", sigur hann.
Og fyri at styðja sína ideologisku sannføring við fakta, vísir hann á, at "í Danmark minkar nýtslan av rúsdrekka, hóast har er frí rúsdrekkasøla", og at, "bæði í Noregi og í Svøríki, sum hava einkarsølu, er nýtslan veksandi".
Men fakta er, at nýtslan - og misnýtslan - er væl hægri í Danmark enn í Noregi og Svøríki!
Í Danmark drekka fólk millum 9 og 10 litrar av reinum alkoholi um árið. Í Svøríki er talið góðir sjey litrar - og í Noregi og Íslandi umleið seks litrar.
So Poul lýgur ikki – men hann manipulerar!
Poul Michelsen ásannar, at nøkur hava trupulleikar av rúsdrekka, men leggur mestan dentin á, at "rúsdrekka er sálarbót fyri tey sum duga".
Vit hava altso ein floksformann og landsstýrismann, sum alment setir rúsdrekka í sambandi við sálarbót. Gud viti hvat tey, sum kenna til trupulleikarnar av alkoholi, munu halda um slíka talu frá hægsta stað. Ábyrgdarfull er hon ikki...
Alt vendir øvut
Ruth Vang, tingkvinna, kemur við tí pástandi, at: "tess verri tað er at fáa fatur á rúsdrekka, tess verri drekka fólk", og ger tí ta niðurstøðu, at "tað ringasta vit kunnu gera, er at avmarka atkomuna til rúsdrekka".
Hvaðani hevur hon hetta? Tað eru fólk - bæði í Føroyum og aðrastaðni - sum arbeiða við teimum avleiðingum, ið misnýtsla av rúsdrekka hevur við sær. Og tað, Ruth sigur, gongur beint ímóti tí, hesi fólk siga: Jú lættari alkohol er fáa fatur á, jú meira verður drukkið. Tað gongur eisini ímóti hagtølunum yvir, hvussu nógv fólk drekka í Norðurlondum: Jú fríari tað er, jú meira drekka fólk.
Í Onglandi eru í dag risastórir trupulleikar av alkoholmisnýtslu - ikki minst millum ung. Og tey, sum arbeiða innan økið, eru ikki í iva um orsøkina: Alkohol er blivið sera bíligt, og fæst í hvørjum handli!
At vísa til tíðina tá hvør einstakur mátti bíleggja úr Danmark sum prógv fyri at tað øvuta ger seg galdandi hjá okkum, er burturvið. Undir teirri vitleysu skipanini keyptu vit 12 fløskur í senn. Tað var LÆTT atkomuligt í STÓRUM mongdum. Nú keypa vit tað, okkum tørvar – og kunnu fara á barr hava vit hug til tað.
Hetta er gott – men tað kann ikki samanberast við at koyra rúsdrekka í matvøruhandlarnar, tí við tí signalera vit, at brennivín sum vøra kann javnmetast við smør og livurpostei. Og so skulu øll ganga framvið – og freistast av – brennivínsfløskum hvønn einasta dag. Um tey vilja tað ella ei. Tað eru tað altso ikki øll sum klára.
Ikki ein vøra sum aðrar
Vit, sum ikki hava trupulleikar av alkoholi, rinda í dag ein prís: Vit mugu í Rúsuna ella á eitt bryggjarí at keypa.
At siga at hetta skerjir okkara "frælsi", sum Framsókn vil vera við, er kortini rættiliga patetiskt. Mong fólk á jørðini eru ófræls. At sammeta okkum við tey, tí vit mugu í Rúsuna at keypa rúsdrekka, er ikki rímiligt... Skal tað vera mátistokkurin fyri hvør er frælsur og ikki, verður frælsið eitt innantómt hugtak.
Men koyra vit rúsdrekka í handlarnar, fara vit eisini at rinda ein prís. Og tann prísurin kann gerast so stórur hjá nøkrum, at tað gevur meining at tosa um skert frælsi! Tí er tað nakað, sum kann skerja frælsið hjá einstaklingum og teirra familjum, so er tað misnýtsla av alkoholi.
Tá nú royndirnar siga, at jú lættari rúsdrekka er at fáa hendur á, jú størri verður misnýtslan, so eiga vit at lurta.
Spurningurin er, hvat skal viga meir, tá politiska avgerðin skal takast: At sleppa meirilutanum undan túrinum í Rúsuna - ella at sleppa minnilutanum undan tí prísi hann fer at rinda, um vit javnseta breyð og brennivín í handlunum.
Framsókn hevur valt sína liberalu ideologi. Vónandi velja onnur sosialu atlitini.
Matstovur
At matstovur vilja at sleppa at bíleggja sítt vín sjálvar og sleppa undan tí stóra avgjaldinum, er eitt heilt annað mál.
Eingin fer at drekka ein dropa meira av tí. Tað snýr seg ikki um sosialpolitikk, men einans vinnupolitikk.
Men at gera brennivín til gerandisvøru, er – skeivur – sosialpolitikkur.
Sjúrður Skaale
« aftur


text:
Mikukvøldið 22. apríl varð skipað fyri Árligum Vinnufundi í nýggja Mentanarhúsinum í Runavík. Umleið 120 vinnulívsfólk og politikkarar úr Eysturoynni møttu til fundin.
Fundurin byrjaði við, at Rodmundur Nielsen, formaður í Eysturoyar Vinnulívsfelag, bjóðaði vælkomin. Síðan setti Magnus Rasmussen, borgarstjóri í Runavíkar kommunu Vinnufundin, har hann m.a. staðfesti týdningin av vinnulívinum í Eysturoynni.
Fyrsti fyrilestrarhaldari var Gunvør Balle, sendikvinna Føroya í Reykjavík. Hennara evni var Veruliga støðan í Íslandi. Ein sera áhugaverdur og upplýsandi fyrilestur, sum fór víða um og í dýpdina. Eftir hetta helt Jóhan Dahl, Landsstýrismaður í Vinnumálum, fyrilestur um karmar og vakstrarmøguleikar hjá føroyskari vinnu. Eisini nevndi hann summi ynski, ið hann, sum vinnumálaráðharri, kundi hugsa sær at sett í verk og nevndi tað arbeiði, ið liggur fyri framman viðvíkjandi raðfestingum, tá fíggjarlógin fyri komandi ár kemur fyri. Eftir hendan fyrilestur var steðgur, har Runavíkar kommuna bjóðaði øllum eitt lætt ábit í kantinuni. Triði og seinasti fyrilestrarhaldari var Marita Rasmussen, stjóri í Vinnuhúsinum. Hon viðgjørdi vinnulívið við atliti til kreppuna, sum valdar. Hon nevndi, hvat ið ansast skuldi eftir ikki at gera í hesum krepputíðum og eisini hvat er skilagott at gera. Heiti á hennara fyrilestri var Karmar fyri vinnu, tá avbjóðingarnar eru stórar.
Til seinast vóru spurningar á skránni. Bergur Poulsen var orðstýrari og kom serstakliga væl frá uppgávuni.


text:
Mynd: Nordvik - Shipspotting.com
Nordvik seldur til upphøggingar
Farmaskipið Nordvik, ið varð skrásett í FAS í 2012 er nú selt til upphøgingar í Danmark.
Nordvik er ikki nakað ókent skip í Føroysum, talan er nemliga um skipið, ið bleiv bygt í 1977 sum Lómur, ið Skipafelagið lat byggja.
Lómur og Blikur vóru bygdir á somu skipasmiðju, og báðir blivu teir longdur meðan Skipafelagið átti teir.
Blikur kallast í dag Nordvåg.
Tað fall nógvum tungt fyri brótsi tá ið tað kom fram, at Skipafelagið hevði avgjørt at selja Blik og Lóm til eitt felag í Noreg í 2008, skipini høvdu tá havt heimstað í Føroyum í heili 30 ár.
Skipini blivu seld til Nor-line og skrásett undir Nis í 2008, men komu aftur undir føroyskt flagg í 2012.
Nordvik verður upphøgt í Grenaa.
Fleiri greinar
18. Jun 2014 - 10:40
Trolararnir eru seldir fyri 12 mió. kr hvør. Vesturvarði og Vesturskin hava 120 óbrúktar fiskidagar, tað sum er eftir av fiskiárinum.Nýggja partafelagið Baglhólmur í...
09. Jun 2014 - 15:14
Teir fimm føroyski flakatrolararnir Akraberg, Enniberg, Gadus, Ran og Sjúrðaberg sigla mest sum pendulfart fyri tíðina. Enniberg fór aftur til fiskiskap i síðstu viku og...
08. Jun 2014 - 23:53
Chr.Høy, sum hevur ligið í Hvalvík seinastu tíðina, hevur nú set kósina ímóti Grønlandi har skipið millum annað skjal virka sum mótøkuskip.Skipið er leiðga til...
05. Jun 2014 - 15:07
Eysturbúgvin og Vesturbúgvin landa á Toftum, teir hava uml. 220.tons, tað er Tavan í Leirvík, sum keypir gulllaksin frá Eysturbúgvanum og Vesturbúgvanum. Í Kollafirði...
29. Mai 2014 - 17:46
Reiðaríði, ið eigur danska nótaskipið Beinur úr Hirtshals hevur bílagt nýtt nótaskip, ið skal byggjast á Karstensens Skibsvæft í Skagen.Nýggi Beinur verður sera nútímans og...
25. Mai 2014 - 23:29
Fleiri skip liggja í løtuni í Ánunum og Norðlýsið hevur fingið nakrar myndir av skipunum.Á einari mynd sær tveir fyrrverandi Høgaberg, ið vóru heimahoyrandi...


text:
Wikipedia er ein verkætlan, har ið vit skriva og nýta eina alfrøði saman. Endamálið er at gera eina alfrøði við frælsum innihaldi á øllum málum. Tað merkir, at innihaldið er frítt atkomuligt fyri ein og hvønn at útgeva og nýta. Vit byrjaðu í 2001 og arbeiða nú við meira enn 30 milliónir greinum á umleið 250 málum]], harav eru 12,675 greinar í tí føroysku útgávuni. Tær størstu útgávurnar eru tann enska, sum hevur yvir 4 milliónir greinar, tann niðurlendska, týska og svenska, sum allar hava yvir hálva aðru millión greinar.
At skriva og rætta greinir á Wikipediu er rættiliga einfalt, tá tú fyrst hevur lært tað, men royn tað endiliga. Tú kanst rætta eina og hvørja grein júst nú! Tað er bara at klikkja á leinkjuna «rætta» ella á «rætta wikitekst» sum er omanfyri greinina, alt eftir um tú ynskir tann gamla mátan við wiki-kotum ella tann nýggjara mátan uttan kotur. Skriva í teigin og trýst á «Goym síðu». Um tú ert nýggj/ur, so kanst tú royna teg í sandkassanum. Ein reyð leinkja merkir, at greinin ikki er til enn (men tú kanst upprætta hana við at trýsta á leinkjuna), og nýggj leitiorð kunnu skapast við at skriva tey inn í leititeigin ovast til høgru og trýsta á «Leita».
Sjálvt um tað ber til at rætta síður uttan at rita inn fyrst, so er tað smart at skráseta seg sum brúkara — ein brúkarakonto gevur tær fleiri fyrimunir, t.d. møguleika til at leggja myndir upp. Tað kostar onki, tú kanst gera tað dulnevnt og tekur bert nøkur sekund (kunning um innritan og brúkaranavn). Um tú hevur hug, so kanst tú gott skriva eitt sindur um teg sjálva/n á tínari brúkarasíðu, sum tú finnur við at klikkja á títt brúkaranavn heilt ovast á síðuni, tá tú ert innritað/ur. Tú fært eisini tína egnu kjaksíðu, har aðrir brúkarar kunnu seta seg í samband við teg.
Áðrenn tú fert í gongd er tað tó best líka at lesa eitt sindur í Hvussu ein rættar eina síðu og Sniðhondbókini, fyri at síggja, hvussu ein grein eigur at verða sett saman, og hvussu tú kanst formatera tekstin. Tað er eisini sera týdningarmikið, at tað verður skrivað so óheft sum gjørligt, og ein eigur at nýta heilar setningar. Tú kanst kjakast um eina grein við at klikkja á «kjak» ovast á síðuni.
Um tær tørvar hjálp, so ber væl til at venda tær til ein av hinum brúkarunum. Tú kanst t.d. finna onkran av teimum brúkarunum sum eru virknir beint nú, við at trýsta á leinkjuna Seinastu broytingar í skránni til vinstu. Tú kanst eisini spyrja í Undirhúsinum, har ið aðrir wikipedianarar (brúkarar) fara at royna at svara tær uppá tín fyrispurning.
Sjálv um tær einstøku málsligu útgávurnar eru sjálvstøðugar verkætlanir, so eru allar tó ein partur av Wikipedia. Tú kanst harvið frítt týða og nýta tilfar frá øðrum útgávum av Wikipedia, t.d. frá ensku, týsku, donsku, svensku ella norsku Wikipediu uttan at hugsa um at geva kelduna. Hetta er ofta ein stórur fyrimunur, eftirsum tað eru nógvar greinar ið fara í dýpdina á hesum Wikipediunum. Har ber eisini ofta til at finna myndir, sum liggja á Commons.wikimedia.org og tí kunnu nýtast á øllum Wikipedia útgávunum óansæð mál.
Hjálp:Innihald > Wikipedia:Vælkomin nýbyrjari


text:
Røðan hjá Torbjørn Jacobsen, borgarstjóra, tá móttøka var fyri skipinum ”Róland”, á Bakka á Glyvrum seinrapartin í dag.
La Chanson de Roland er ein av elstu episku yrkingunum í europeiskum skaldskapi. Stórverk. Karla Magnus keisari stríddist á mongum hermótum og systirsonur hansara Roland, ein av kommandantum hansara, primus inter pares, fremstur av tólvjavningunum, var ikki hvør sum helst. Kortini mátti hann lúta fyri heidnu maurarunum í gitna Roncevaux-skarðinum har uppi í Pyrenearafjøllunum. Á markinum ímillum Frakland og Spaniu. Í føroyskum dansi – í Runsivalsstríðnum - hevur hann livað síðani, og navnið Rólant gjørdist vanligt mannfólkanavn á okkara leiðum.
Skyldmenninir á Bakka hava verið og eru mentaðir menn, og ivaleyst hava tey bæði Johan Hendrik og Jutta hugsað um navnframa fraklendingin, táið skírnin nærkaðist. Havi onkuntíð spekulerað yvir, hví foreldrini brúktu ta fronsku stavsetingina, Roland, og hóast eg ikki veit tað, giti eg mær til, at trímenningur Johan Hendriks, magistarin í søgu og fronskum, rithøvundurin Jørgen Frantz Jacobsen, sum tíðum vitjaði skyldmenninar á Bakka, hevur havt ein fingur við í spælinum.
Eg var smádrongur í Syðrugøtu, táið eg á fyrsta sinni hoyrdi um Rólant á Bakka. Teir sum stóðu uttanfyri skivuna í handlinum hjá abba mínum, í Grógv, spjallaðu um mangt og hvat uppiløgudagarnar. Vietnam kríggið, sildafiskiskap, útróður og fótbólt. Serliga áhugaðir vóru teir í gongdini hjá KÍ, hetta var tíðin áðrenn Eysturoyggin varpaði alla mótstøðu burtur í tí leikinum. Í túninum var gongdin kanska nakað triviell, fáar óvæntaðar hendingar, men var ein nýggjur sjeikur farin at síggjast í grannalagnum, so mettu teir um hann framvið skivuni, vektaðu og mátaðu, og eg minnist enn, táið teir fóru at vurdera hendan unga glyvradrongin, sum tíðum, alt oftari, stakk inn á gólvið hjá Niklasi á Niðri. Tá óku menn ikki á bríkini ella lógu barlangir í rekkjuni gerandisdagar, pør sóust bara miku- og leygardagar, tað var so mangt annað sum skuldi fáast frá hondini.
Annu kendi eg, mamma fekk hana at hjálpa sær, táið eldra systir mín var borin í heim, og nú søgdu tey mær, at hetta var ein skyldmaður mín av Glyvrum, hon var farin at fjasast við, og sum gørdist alt meiri húsvandur í túninum - beint omanfyri har sum vit búðu. Haldi meg minnast, at menn høvdu gott eyga á hesum brasna unglinginum uttan av Bakka á Glyvrum.
Seinri gjørdust vit bygdarmenn her í bygdini, og eg havi ikki talið á øllum tímunum, vit hava starvað saman í økinum her, sum vit nú standa. Hvønn tøkan tíma, haðartil eg fór til skips, brúkti eg til at forvinna mær nøkur oyru á gamla virkinum, sum enn stendur uppi og er í brúki. Framtakshugurin, sum var atvoldin til at Bakkafrost varð stovnað í 1968, var ikki nýkomin. Entreprenørlyndið er gamalt í slektini, og Rólant var av sonnum ikki ein funtionertýpa. Ongin skriviborðsgeneralur. Hann var veiðimaður og hevði góð leiðaraevnir. Hevði óvanliga góð evnir at standa fyri, at ganga á odda, og at stíla fyri á gólvinum, altíð í eygnahædd við arbeiðsfólkið. Ein fittligur og óvanliga skemtingarsamur maður, men av røttum kravdi hann, at vit hingu í, skuldu virkið og mongu verkafólkini eiga dagin í morgin og framtíðina. Sum tað stendur í kvæðinum um Runsivalsstríðið: Rólant hann skal formaður vera. Og hann var sum stoyptur til at ganga á odda – at vera í broddi fylkingar.
Tað tykist vera eitt krav á okkara døgum, at stjóraflippurnar í ummáli eru sum vindskeiðir og at slipsini veittra sum breiðfokkur í lotinum. Hetta var ikki stílurin hjá brøðrunum. Hans, Rólanti og Martini. Teir vóru fyrst og fremst arbeiðsmenn. Av Guðs góðu náði, havi eg hug at siga, arbeiðsnarkomanar rópar onkur hetta slagið, sum ongantíð bindur frið. Ketilssdraktskapitalistar, sum ikki funnu trivna inni við radiatorarnar. Stútt og støðugt vóru teir á vinnuhermótinum, tað var meiri sakin enn botnlinjan í rokniskapinum sum stjórnaði teirra lívi. Regin hevur síðani staðið fyri tí stóru menningini, sum vit síggja á Bakka í dag, og í keypskálanum og í hóslagi við almektigu partabrævakeypararnar skal hann síggja út sum ein time-management figurur við stálbrillum, men tann kendi jovialiteturin hjá bakkamonnunum er eisini farin at eyðkenna hann í gerandisdegnum , - táið neonljósini á Oslo børsinum ikki skyggja niður á flippurnar og slipsið.
Áðrenn Regin kom upp í leikin av álvara mátti Hans sjálvandi, partvíst, taka sær av skrivstovuni. Tí var Rólant kanska meiri nærverandi fyri okkum sum baksaðust á gólvinum. Rólant var nær knýttur at pápabeiggjanum, hinum legendariska Klæminti á Bakka, ein kempa í allar mátar, bæði í høvdi og kroppi, og hesir báðir fingu stóran týdning fyri ein blaðungan mann sum meg. Tað var Klæmint sum óræddur fór fram á dekkið á guvuskipinum Niels Finsen, í gitnu orkanini á Kappanum í 1939, og tók eitt oljufat fyri og annað eftir, og tømdi tey út av lúnningini, fyri at kyrra sjógvin, meðan Jústines í Oyndarfirði tók kommando´ina og stýrdi skipinum úr ruðuleikanum. Sterkasti maður eg havi kent, og Rólant plagdi at siga frá einu ferðini teir royndu at flyta ein seksæring, sum stóð í vegin uppi á landi á Bakkabrúnni, at teir ikki vikaðu honum. Tá kom Klæmint har og bað teir flyta seg. Hann klípti um stevnið og spurdi bara, hvørja plasering teir ynsktu, so var tað málið avgreitt. Teir báðir gjørdu manga veiðiferðina saman. Hetta var tíðin áðrenn tær báðar, pizza og pasta, hertóku landið. Varmafløskan, rugbreyðið og føroyski viðskerin vóru álitið, tá vit skutu okkum niður ímillum tunnurnar, táið ein løta var. Og ein Niemeyer kundi vera góð sum postludium.
Á ein sjáldsama vinskipiligan, virðiligan og lagaligan hátt lærdu teir okkum disciplin, at leggja sildina, at bryggja laka, at sláa tunnur til, og tað var ikki altíð bara sum at siga tað, at fáa gjarðarnar at sita soleiðis, at tætt varð. Ja, teir lærdu okkum ungu at samstarva og annars alt tað sum kravdist, fyri at dagsins gerningur skynsamiliga og nøktandi kundi fáast frá hondini. Tað kendist stimbrandi sum ungur at virka á Bakkafrost, tað gav ein dyggan førning, sum tað mangan hevur verið brúk fyri seinri, og eg minnist at eg einaferð tilvildarliga kom at standa undir liðini á Hansi, tá ein journalistur var komin at intervjúva hann. Spurdur hví teir vóru farnir undir hetta virkið, svaraði hann, at tað var fyri at spaða til tann rætta vegin í samfelagnum. Soleiðis hugsaðu teir allir. Hetta var kreddan. Leyp nakað av, høvdu teir ikki stundir at brúka tað í eginnýtslu, tí arbeiðsdagurin var fyri tað mesta frá tí at eygnalokini lættu sær á haðartil tey løgdu seg aftur av møði. Hertiknir av arbeiðshugi - strugglarar av Guðs góðu náði.
Robert Joensen skrivar í bókini Útróður 1845-1945 um eina ferð, teir fóru av Klakksvíkini út á Skálafjørðin, við útróðrarbátinum Varpinum, at fáa sær sild til agn. Bókin kom út í 1946 – fyri meiri enn 70 árum síðani. Teir stimaðu inn í botnin á fjørðinum, botnarnir vóru óførir driftarar eftir sild, og norðingarnir, ið nú søgdu seg at vera á Føroya besta sildafirði, spjallaðu sjálvandi um umhvørvið og kringumstøðurnar. Robert skrivar: ”Ei undur í, at útróðrarmenn lata orð falla um, hví so fáir útróðrarbátar eru á Skálafjørðinum, har sildin so at siga altíð er tøk. Ov lítið fyriskipað uppi á landi, er einasta svarið frá útróðrarmonnum. – Helst er tað so.” Citatið endar.
Langt er á útróðrarleið úr Skálafirði, men nógv er broytt síðani autodidakti fólkalívsfrøðingurin, rithøvundurin og yrkjarin Robert á Eiðinum, av Gerðaslagnum, gjørdi hesa eygleiðingina. Nú standa vit uppat einum vinnukastali – skansa - í heimsflokki. Sildin var byrjanin, men bakkabrøðurnir lupu líkasum agnið um og fóru undir at industrialisera við tilfeinginum, sum lá fyri fótum okkara. Sild í tunnur, marineraða og kryddaða sild í gløs og nú snøggligu laksaportiónirnar, komnar av føroyskum firðum og sundum, sum bíða eftir kræsnum gómum í kølidiskunum kring um í øllum heimsins metropolum. Júst hetta, at vera frammanfyri sína tíð, áhaldandi at menna, at industrialisera, er helst loynidómurin handan succés´ina vit vitja í dag, nú vit taka ímóti Rólandi, sum verður ein avgerandi faktorur, til tað at fáa kervið at hanga burðardygt saman, frá tí at rognið kemur í eyga, umvegis smoltið og tøka laksin, fram til svongu kundarnar í New York, Moskvu, München, Beijing og Buenos Aires.
Tað er hugaligt at hava fingið tað í uppdrag, í eina avmálda tíð, at standa fyri eini kommunu, har virkishugurin hjá fólki er so ovurstórur. Í hesum isoleraða førinum haldi eg meg kunna siga, at vit eru sjónarváttar til eitt heimsmet. Í okkara kæru bygd – á Glyvrum. Tað man vera undantakið, at tað eru tvær ferðir so nógv arbeiðspláss í eini bygd sum tað eru borgarar, men hetta er veruleikin, nú Regin hevur rationaliserað og miðsavnað tað mesta av samtakinum her, sum vit leiktu í fjøruni, róðu á flakum, stóðu á seiðabergi, svumu og í ungdómsins fávitsku framdu manga óskyldugu beistagerðina.
Borgararnir í Runavíkar kommunu fegnast um virksemið og gongdina. Fari eisini at takka leiðsluni fyri, at tað altíð ber til at støkka inn á gólvið við fremmandum gestum, sum allir vilja sleppa at síggja hendan Fønix fuglin, sum flýgur hægri enn nakrantíð. Havi hildið, at Regin fór at troyttast av hesum, men hann hevur verið góður í ávikum. Fari eisini at ynskja the grand old lady – Oddvør – av Høgabóli, hóast vit bara nevna hana Oddvør á Bakka, til lukku við nýggjasta átakinum í konsernini. Hon hevur verið partur av øllum frá byrjan, og eg gloymi ongantíð ta einu náttina eg við lítlum umhugsni leyp niður á eina fjøl, har ein sjeytummaseymur stakk seg upp undir ilina og upp ígjøgnum fótin. Tað var sum í Høgna tátti: ” Sveinur skuldi ljósið skara, er mær ei á tí hól, ljósið brendi í fótablað, niður í hallargólv.” Hans var skjótur í vendingini, fekk Oddvør undan rekkjuváðini, og hennara heitu, mjúku og fjálgu hendur fingu skjótt bilbukt við hin særda fótin. Gott at hava eina sjúkrasystir við hondina í samtakinum, táið onkur av gáloysni kom sær illa fyri. Eftir eina maltøl úr handlinum óku vit omanaftur fyri at fáa rávøruna til høldar, soleiðis var tann tíðin.
Mangt er viðurfarist okkum europearum síðani 778, táið Ólavur bað Rólant blása í hornið Ólivant fyri at Karl kundi hoyra og koma teimum til hjálpar. Navnin – okkara Róland – er saman við brøðrunum farin heim í teir ævigu bústaðir, men jarðarverkið livir, og verður stjórnað av tryggum og dugnaligum hondum. Um tey eta laks frá Bakkafrost í Roncevaux er ikki til at vita, hetta er bara ein evarska lítil bygd, 1 kilometur sunnanfyri skarðið, har Rólant stríddist manniliga og fall í Runsivali. Navnið hevur kortini ongantíð verið nærri okkum enn júst nú, vit taka ímóti hesum stásiliga skipinum hjá Bakkafrost.
Bygdarkonuni Onnu – bæði úr Syðrugøtu og av Glyvrum - og fjølskyldu hennara, fari eg at ynskja hjartaliga til lukku við navninum, valari kundi valið ikki vera, at uppkalla hesa snekkjuna upp eftir einum látnum heiðursmanni, sum var við til at leggja grundina undir tað stórverk, sum stendur fyri eygum okkara í dag.
Fari við hesum at ynskja okkum øllum til lukku við hesum framtakinum og eftir er bert at siga, at vónandi heldur hin Almáttugi sína verjandi hond yvir fólki og gøgnum í samtakinum Bakkafrost í tíðini, sum bíðar eftir okkum fyri framman.


text:
Orð: Valdimar Briem
Týtt: J. Patursson
1. Hvørt tað ríki lágt má liggja,
har sum ósemja man byggja,
mótstríðandi sjálvum sær.
Minsta ríkið er mansins hjarta,
mikið tó so sundur partað
tað av illum andum er.
2. Illar andar hjálp at reka,
sjálvgóðsku og vantrú freka,
Jesus, burt úr hjarta mær.
Illar lystir legg tú niður,
gev, har inni verður friður,
lat meg altíð tæna tær.
3. Reinska tú so, Harri góði,
hjarta mítt við tínum blóði,
Harri, ger tað reint og frítt,
Harri, lat ei illan anda,
illan lyst, sum vil mær granda,
aftur fá har setur nýtt.
4. Bygg tú har og væl um vanda
bústað fyri náðaranda,
so at sál mín ynskja má:
Hjarta mítt hin andi besti
taki sær sum ogn og festi!
Harri, lat tað verða svá.
5. Andi trúar, andi vónar,
andi Jesu Krists Guðs sonar,
andi dýra kærleik hans!
Lat títt sannleiks ljós hitt bjarta
lýsa skært í mínum hjarta
og við hita kærleikans.


text:
4.2.13
Patti Smith - Bara børn
Eg havi lisið Just Kids hjá Patti Smith. Langt síðani eg havi lisið eina so vakra og bersøgna bók.
Bókin snýr seg um Patti Smith og Robert Mapplethorpe, hvussu tey hittust og ferð teirra saman. Smith byrjar við ongum, heimleys í New York, men hittir Mapplethorpe. Tey síggja ein eginleika í hvørjum øðrum og eru vís í, at tey eru "destined to fame". Tey halga seg til hvønannan til tey eru "ready to stand on their own". Smith skrivar um stríðið at fáa ein gerandisdag at hanga saman, at flyta inn á Chelsea Hotel, hvussu tey stríðast fyri listini, og hvussu tey koma í samband við fólk í lista-umhvørvinum í New York, og hvussu Mapplethorpe og Smith gerast klár til at standa á egnum beinum. Bókin byrjar sum ein kærleikssøga, men kann sigast at enda sum eitt minningarorð. Søgan strekkir seg frá 1967 tá tey hittast, til 1989 tá Mapplethorpe doyr.
Patti Smith bjóðar lesaranum inn í ein ókendan heim, ið man sjáldan fær innlit í. Upplivingin verður styrkt við ymiskum myndum og yrkingum í bókini, og at síðurnar í bókini eru ójavnt skornar. Enn eitt viðmæli til tykkum lesarar frá mær: les hesa.
Bókin snýr seg um Patti Smith og Robert Mapplethorpe, hvussu tey hittust og ferð teirra saman. Smith byrjar við ongum, heimleys í New York, men hittir Mapplethorpe. Tey síggja ein eginleika í hvørjum øðrum og eru vís í, at tey eru "destined to fame". Tey halga seg til hvønannan til tey eru "ready to stand on their own". Smith skrivar um stríðið at fáa ein gerandisdag at hanga saman, at flyta inn á Chelsea Hotel, hvussu tey stríðast fyri listini, og hvussu tey koma í samband við fólk í lista-umhvørvinum í New York, og hvussu Mapplethorpe og Smith gerast klár til at standa á egnum beinum. Bókin byrjar sum ein kærleikssøga, men kann sigast at enda sum eitt minningarorð. Søgan strekkir seg frá 1967 tá tey hittast, til 1989 tá Mapplethorpe doyr.
Patti Smith bjóðar lesaranum inn í ein ókendan heim, ið man sjáldan fær innlit í. Upplivingin verður styrkt við ymiskum myndum og yrkingum í bókini, og at síðurnar í bókini eru ójavnt skornar. Enn eitt viðmæli til tykkum lesarar frá mær: les hesa.
Labels: Solveig
Subscribe to: Post Comments (Atom)


text:
Orð og lag: Ókendur
Týtt: Kajfinn Hammer
1. Eg sá ein urtagarð ljómandi vakran,
so vakurt havi eg enn aldri sæð!
Og mitt í honum stóð plantað ein gáva,
tað var Guðs Sonur – hitt lívsbótsins Træ!
Niðurlag: Eg hoyrdi fagnað og lovsang har inni,
og síðlaregnið av Himlinum fall!
So glað øll drukku av Lívsvatnsins Keldu,
og salvuoljan hon fleyt, Andin fall.
2. Eg sá Guðs dýrd undurfult opinberað,
ta dýrd, hin einborni Sonurin fekk
frá Faðir Sínum, av sannleika, náði;
á, hvør ein náði frá Honum út gekk.
3. Tá kendist syndin so órein í brósti,
eg rópti: Jesus, tak burt mína synd!
Við eini glóð Hann frá Altar’num nam meg,
meg reinan tváaði í Lívsins Lind.
4. So eymt og kærleiksfult tók Hann meg at Sær,
mín sál Guðs frelsu og frið hevur kent.
Á, hvør ein gleði og lukka eg eigi,
tað er tað størsta, sum her mær er hent.


text:
Svimjisamband Føroya skipaði í vikuskiftinum fyri skeiði fyri skeiðshaldarar hjá Svimjiskúla Føroya, sum er tað sum vit eisini kenna sum ‘Merkjaskipanin’. Hetta var eini endurtøka av tilsvarandi skeiði í 2007, við norska Per Irgens sum undirvísara.
Svimjiskúli Føroya er í stóran mun føroysking av Norges Svømmeskole, sum byrjaði sum samstarv millum Mentamálaráðið og Svimjisamband Føroya afturi í 1996, til at útbúgva svimjilærarar bæði í Fólkaskúlanum og svimjifeløgum.
Skipað varð fyri skeiðum við norskum og donskum undirvísarum, har ein av hornasteinunum var áðurnevnda merkjaskipan hjá norðmonnum, við nálum sum børnini kundu fáa so hvørt sum tey dugdu ymiskar svimjiførleikar.
Innan Svimjisamband Føroya var tað serliga svimjifelagið FLOT sum tók skipanina til sín, við tað at so stórur munur var á svimjiførleikanum hjá javngomlum børnum á Toftum, í mun til hjá teimum sum komu úr skúlum við ongum svimjihyli. Tað riggaði illa at flokka børn eftir aldri, og varð møguleikin tí vælkomin, at kunna flokka eftir hvørja nál sum børnini høvdu svomið seg til.
Tí vóru tað eisini yvirhøvur fólk úr ella nær FLOT, sum bjóðaðu seg fram til at verða skeiðshaldarar, tá ið Svimjisamband Føroya í 2007 skipaði fyri skeiði í Merkjaskipini. Og kanska tí vóru tað eisini serliga hesi somu umframt onnur við tilknýti til FLOT, sum bjóðaðu seg fram til skeiðið nú tíggju ár seinni.
Skeiðið var hildið fyrst við undirvísing á Toftum, fríggjakvøldið, og síðani í Leirvík leygardag og sunnudag. Nakað av tíð varð brúkt við teori í skúlastovu, og restin so við praktiskari venjing í svimjihyli.
Undirvísarin Per Irgens er annar høvundur av bókini “Slik lærer du å svømme“, sum bókin ið brúkt verður til Merkjaskipanina, bæði í Noregi og í Føroyum. Ein sera góð bók til netupp hetta, at læra at læra børn at svimja.
Hóast talan var um eina endurtøku av skeiðnum frá 2007, so merktist væl at serliga Pálin Olsen og Rúni Gaardbo nú hava áralangar royndir við undirvísing av bæði børnum og vaksnum. Og tað var sum so eisini ætlanin, at brúka vikuskiftið til at rótfesta undirvísingarleistin í svimjiskúlanum, umframt at fáa nøkur afturat til at kunna undirvísa í henni.
Eitt kveikjandi vikuskifti, har tankarnir longu mala um komandi skeið, til at kunna bjóða undirvísing í svimjiundirvísing og -venjing.


text:
Forsølan er byrjað
Nú kanst tú keypa vikuskiftispass til Summar Festivalin 2018 fyri lægsta prísin.
Forsølan er byrjað í Telebúðum kring landið og her á heimasíðuni.
Summar Festivalurin 2018 verður hildin í døgunum frá 9. til 11. august. Í tríggjar dagar fer altjóða og heimligur tónleikur at ljóma av fýra pallum kring festivaløkið.
Fyrsti Summar Festivalurin varð hildin í 2004, og á teimum fjúrtan festivalunum síðani hava altjóða toppnøvn sum Roxette, Westlife, The Scorpions, Cliff Richard, Ronan Keating, Twisted Sister, Lukas Graham, Melanie C, Mika og fleiri spælt á festivalinum, sum er landsins størsta tónleikatiltak.
Fyrstu 2000 vikuskiftispassini til Summar Festivalin 2018 verða nú seld fyri bert 750 krónur. Tá ið tey eru seld, hækkar prísurin. Vikuskiftispassini kunnu keypast í Telebúðum og her á heimasíðuni.
Aldurmørk og prísur:
Vikuskiftispass til vaksin (13 ár og eldri): 750 kr. (2000 stk.)
Vikuskiftispass til børn (5-12 ár): 250 kr. alla forsøluna
Børn 0-5 ár: Ókeypis atgongd


text:
Landssjúkrahúsið hevur avtalu við íslendskan serlækna í mammakirurgi, sum er á Landssjúkrahúsinum eina viku um mánaðin.
Serlæknin kannar teg og kunnar teg væl um ymiskar viðgerðarmøguleikar. Viðgerðin, sum tú fært, verður givin út frá tí, sum forkanningarnar vísa. Serlæknin ráðførir teg um neyðugu viðgerðina.
Av tí at serlæknin einans er í Føroyum tí eina viku um mánaðin, kanst tú sum sjúklingur koma í tí støðu, at forkanning og aðrar kanningarnar, sum eru neyðugar áðrenn skurðviðgerð, kunnu ganga skjótt fyri seg. Vit vilja bara tryggja okkum, at tú fært so skjóta viðgerð, sum til ber.
Bót til bata
- Góð ráð og vegleiðing til kvinnur við bróstkrabbameini


text:
Samband
Áhugafelagið Antares - samanhald er okkara styrkiPostsmoga 134
Fo 710 Klaksvík
Tlf.: +298 590100 / +298 590110
T-postur: antares@antares.fo
Um tú ynskir samband við felagið, er best at senda teldupost til okkum, tí vit kunnu ikki altíð svara telefonini.
Nevndin
Formaður, Andreas Poulsen.
Næstformaður, Dánjal Jákup Meinertsson.
Kassameistari, Petur Mohr.
Skrivari og Fyriskipari, Martin Sonny Frederiksen.
Nevndarlimur, Petur Klein.
Tíðindabræv vegna Føroysku Sjómanskirkjuni: Ragna Gregersen, t-post: news@antares.fo
Tíðindi á heimasíðuni: Leivur Hansen, t-postur: leivur@mail.fo


text:
Høgni, Aksel og Poul bukaðir uppá pláss av Suðuroyarumboðum!
Politikkur07-05-2017 - 16:18 - Jóanis Albert Nielsen
Samgonguumboðini úr Suðuroynni stóðu sína roynd og fingu tillagingar, sum bøttu um støðuna í teirra lokala øki. Tey bukaðu Høgna, Aksel og Poul uppá pláss. Okkara umboð í Norðoyggjum hava harafturímóti alment verið úti og stuðla niðurlagingini av fiskivinnuni í Norðoyggjum –sum er teirra egna øki – trúgv tí, hvør ið trúgva vil. Møguliga siga tey seg arbeiða í tí stilla, men tað hevur ikki givið nakað úrslit higartil – tvørturímóti.
Vit hava hoyrt samrøðu við Hanus Hansen á in.fo. Har sigur hann, at hetta verður katastrofa fyri hansara virksemi.
Virksemi hjá JFK og øðrum línubátum verður niðurlagað í stóran mun. Tað kann koma at merkja, at hópur av arbeiðsplássum blíva flutt úr Klaksvík.
Vit hoyrdu eisini aðra samrøðu við kendan skipara og skipaeigara um fiskivinnunýskipanina, og hann brúkti orðið Kaos um nýskipanina.
Vilja øll okkara samgonguumboð fyri Norðoyggjar veruliga standa model til hesa kaoskatastrofu ?
Krumtappurin, lokomotivið í Norðoyggjum er júst fiskivinnan. Hon skapar nógv arbeiðspláss og hevur ovurhondsstóran týdning.
Jarðarferðarstemningur í rokfiskiskapi.
Manningin á Sjúrðarbergi hevur skrivað opið bræv til Føroya Landsstýri. Teir eru skelkaðir og har er jarðarferðarstemningur umborð , hóast teir hava rokfiskiskap.
Formaðurin í fiskimannafelagnum Jan Højgaard tosar um møguleikan at leggja flotan. Tosar hann eisini fyri deyvum oyrum ?
Hvat vigar tyngri hjá samgonguumboðunum, at akta Høgna, Poul og Aksel, ella at tæna fólkinum, sum her búleikast ? Skulu tey ikki vera fólksins tænarar ? Nei við hesi gongdini er hetta broytt til, alt fyri landskassan.
Javnaðarflokkurin, sum skal eitast fyri at hava verkamannin í sínum skjaldramerki og Tjóðveldi, sum var flokkurin hjá sjómanninum, hava tit samvitsku til at gera hetta ?
Samgongan vísir manglandi virðing fyri sjómanninum
Vit hoyra við jøvnum millumbilum, at onki alment arbeiðspláss skal flytast úr høvuðsstaðnum. Um bara onkur dittar sær at nevna møguleikan, verður alt á gosi. Somu fólk himprast ikki við at flyta arbeiðspláss í fiskivinnuni runt í Føroyum. Soleiðis blíva hesi lokalu arbeiðsplássini enn meir ótrygg, enn tey vóru frammanundan.
Skulu vit eisini hava 17,5 % antitrust inn í hvar almenn arbeiðspláss eru staðsett, ella eru tey arbeiðsplássini meir verd ? Hvat við heilsøluvirksemi ? Tá hevði pípan fingið annað ljóð, tí tað hevði rakað annarleiðis. Tað er lættari at fara aðrastaðni at gera fortreð.
Skulu vit hava antitrust inn í vallógina ? Útvið helmingurin av føroyingum búgva nú í høvuðsstaðnum, og Havnin hevur fingið ov stórt vald. Skulu tí einans 17,5 % veljast á ting har ?
Elsebeth Mercedis Gunnleygsdóttur
Løgtingslimur


text:
IPLS stendur fyri “Interprofessionell læring og samstarv” og snýr seg um, at ymiskir fakbólkar meira skipa læra við, um og av hvørjum øðrum á ein pliktaðan hátt í samtarvi við hvønn annan og við sjúklingin/borgaran.
Hoyr samrøðu hjá Kringvarpinum við Tormóður Stórá um IPLS útbúgvingina her.
Mál og endamál
Yvirskipaða endamálið við IPLS er, at bøta um kliniska dygd, borgara/sjúklingatrygd umframt starvsfólkatrivnað. Ein útbúgvin IPLS fasilitator er førur fyri at seta gongd á og stuðla undir toymissamstarv og toymisprosessir, dugir at seta fokus bæði á økta læring millum professiónirnar og tað at hava sjúklingin við í avgerðir, sum viðkoma hansara sjúklingagongd. Fasilitatorararnir eru virðismiklir samstarvspartar fyri leiðsluna í arbeiðnum við Interprofessionellum aktvitets- og menningar verkætlanum.
Tvey øki, sum alsamt størri áherðsla verður lagt á innan kommunala, -almanna,- og heilsuøkið, eru:
IPLS er ein grundleggjandi tilgongd, sum kann savna og betra arbeiðið við tvørgangandi sjúklinga/borgara gongdum, sjúklinga/borgara trygd, arbeiðið við dygdarmenning, útbúgvingarplanlegging og læring.
Fasilitering verður í IPLS høpi fatað, sum ein professionel praksis, sum hevur til endamáls at hjálpa bólkum til at náa felags málum, við at leiða prosessir, sum aktivera og involvera luttakararnar. Undir útbúgvingargongdini verður áhaldandi fokuserað á, hvønn leiklut samstarvi millum teir ymisku fakbólkarnir og samstarvið við sjúklingin/borgaran hevur í hesum prosessum.
Málbólkur
Luttakararnir skulu hava EITT ella FLEIRI av fylgjandi arbeiðisøkjum:
Fyriskipan av útbúgvingini
Tað er “Center for HR i Region H”, sum stendur fyri útbúgvingini, sum tey hava ment í samstarvi við “Centre for Interprofessional Education, University of Toronto”. Útbúgvingin verður bjóðað starvsfólkum innan heilsuverkið, almannaverkið, í kommunum, á heilsuútbúgvingarstøðum og øðrum viðkomandi samstarvspørtum.
Útbúgvingin er fyriskipað við fyrilestrum og bólkaarbeiðið. Sjúklingur og avvarðandi fortelja sína søgu, og vit fáa dømi frá praksis, har arbeitt verður við IPLS. Harumframt verður dentur lagdur á, at luttakararnir ávegis fáa ein ítøkiligan møguleika fyri at arbeiða við og reflektera yvir nýggju vitan og royndir sínar í egnari praksis. At læra, hvussu man verður dugnaligur til at verða partur av interprofessionellum toymissamstarvi, og hvussu man fasiliterar bólkaprosessir, krevur vitan, førleikar og venjingar, umframt evnini at reflektera um seg sjálvan í leiklutinum sum fasilitator.
Undirvísarar
Tað eru Anette Lykke Nielson, Anette Winther Eriksen og Jette Hovedskov, allar útbúgvingar- og menningarkonsulentar frá “Center for HR i Region H”, sum standa fyri útbúgvingargongdini, í tøttum samstarvi við einum interprofessionelt og tvørsektorielt samansettum toymi frá “Center for HR, sektion efteruddannelse og kompetenceudvikling.
Í toyminum eru eisini:
Saman við Annette og Jette, eru allar hesar við í frálæruni á ymsan hátt.
Útbúgvingar bygnaður
Útbúgvingin er býtt upp í trý modulir. Leiðarar og samstarvspartar hjá skeiðsluttakarunum verða aktivt involveraðir, eins og áhaldandi fokus er á, hvussu nýggja vitanin og førleikarnir kunnu implementerast og brúkast aktivt á arbeiðsplássinum. Tá fleiri starvsfólk frá somu organisatión luttaka í senn, økir tað um møguleikan fyri at implementera menningartiltøk, sum styrkja interprofessionella samstarvið.
Útbúgvingargongdin byrjar við einum sokallaðum “Kick- off” seminari fyri leiðarunum mikudagin 25 mai frá kl 12.00 – 15.30, har millum annað verður nomið við hesi evni:
Modulini verða ávikavist 26-27 mai, 22-23 juni og 30-31 august. Les um innihaldið á modulunum og um leiðaraseinrapartar her.
Prógv
Prógv verður bert latið, um uppmøtingin hevur verið minst 80 %. Luttakararnir skulu vænta at brúka nakað av tíð til fyrireiking til modulini, svarandi til ca 2 -3 tímar.
Áðrenn skeiðsbyrjan, verður ein neyvari skrá send til luttakararnar saman við fyrireikingartilfari og viðkomandi greinum. Onkur grein er á enskum.
Eru spurningar, ber til at skriva til Janu Mortensen á lsjanmo@ls.fo
Tilmelding og kostnaður
Høli: Veitsluhøllin á Landssjúkrahúsinum, Eirargarður 7.
Prísur: kr. 6.500,- Íroknað prísin er morgunmatur, miðmáli og kaffi/te fyrrapart og seinrapart.
Vit byrja við morgunmati hvønn morgun kl 8.00 og undirvísingin endar kl 15.30. Tó halda vit áfram til kl 17 hin 27 mai.
Tilmelding fer fram her. Tá ein meldar til, skal ein nýta eina "adgangskode", ið er: Færøerne.
Tilmeldingarfreist: fríggjadagin 29. apríl kl 12.00
Tak faldara niður her.


text:
Eg legði alt á Jesus, ogn og mál
1. Eg legði alt á Jesus, ogn og mál,
allar mínar syndir, lív og sál,
trúareygað sá hans deyðakor.
»Fyri teg eg doyði«, er hans orð;
mær frá hjarta byrðan burtur svann,
frið eg fann.
2. Eg leggi alt á Jesus; lættlig' hann
tyngstu sorg til gleði venda kann,
brosið hans tað gyllir tár so mong,
oyðin hagi verður blómuong,
og eg vinni - gevur hann mær mátt -
treyst fullgott.
3. Eg leggi alt á Jesus, nátt og dag
styrkir hann mær trúar hjartalag,
vónin kastar akker í hans favn,
leitar har sær trygga hjartahavn;
hvar hann er, tú kærleikshimin sært
lýsa bjart.
4. O, legg tó alt á Jesus, troytta sál,
tel tú honum sorgar tunga mál;
hann sum Gud man ráða hvørji verð,
lívs og deyða Jesus Harri er,
bjargandi hans armur bregður sær
móti tær!


text:
Poul Michelsen, landsstýrismaður við vinnumálum, váttar, at vinnumálaráðið í løtuni arbeiðir við at endurskoða alla alilóggávuna. Eftir hansara tykki er ikki nóg góður samanhangur millum tað sum lógin sigur og hvussu hon verður umsitin.
Sambært teimum upplýsingum, sum Dimmalætting hevur fingið, snýr ónøgdin seg millum annað um, at lógin frá 2009 er tambað á fleiri økjum.
Størsta broytingin í nýggju lógini var, at eigaraavmarkingin varð broytt frá 25 prosentum upp í 50 prosent. Tað vil siga, at eftir broytingina, kundi ein einstakur alari eiga helmingin av øllum aliloyvum, har hann áðrenn broytingina bara kundi eiga ein fjórðing.
Tað sum Løgtingið tó ikki fekk at vita var, at umsitingin - og uppteljingin - av aliloyvum eisini skuldi broytast.
Áðrenn lógarbroytingina var tað soleiðis, at bara vinnulig aliloyvi vóru tald uppí, tá eigaraavmarkingin skuldi gerast upp, og tað hevði við sær, at vóru 20 loyvir, so kundi ein einstakur eigari - beinleiðis ella óbeinleiðis - bara eiga fimm loyvi. Varð hildið fast í hesa mannagongd eftir broytingina, kundi ein einstakur eigari bara eiga 10 loyvir.
Hetta hendi tó ikki, tí við nýggju lógini kom ein nýggju umsiting, sum umframt vinnulig aliloyvi fór at telja lívfiskaloyvi og eitt toskaloyvi uppí, og tað er orsøkin til, at Bakkafrost í dag kann sita við 14 loyvum av 20, og framvegis - eftir lógarinnar bókstavi - lúka treytirnar í lógini.
Lesið meira í Dimmalætting, sum kom í handlarnar í dag, fríggjadag.


text:
- Fólk hava ringt til okkum í dag, um nakrar ógvusligar brestir í nátt klokkan umleið 1.30 í Havn. Men vit fingu ikki fráboðan í sambandi við sjálva hendingina, so vit vita ikki so nógv meira, sigur vaktahavandi á politistøðini.
Talan var helst um eitt brúdleyp, har tað er vanligt at skjóta fýrverk, men hetta var av einum nógv ógvusligari slag. Nakað bresti sum vanligt fýrverk, men teir tríggir til fýra bumbubrestirnir vóru, sum tá spreinging fer fram og alt risti í umráðnum. Ógvusligu brestirnir høvdu helst sín uppruna mitt í sjálvum býnum.
Dimmalætting hevur tosað við fleiri fólk, sum stukku upp av ógvusligu brestunum, og nøkur gjørdist eisini bangin, tí brestirnir vóru so óvanliga harðir.
Vakthavandi sigur, at tað bara er loyvt at skjóta við fýrverki á nýggjárinum, og at eingi loyvi heldur verða givin. Tí kann talan vera um brot á bæði fýrverkslógina og møguliga politiviðtøkurnar.


text:
- Avgerandi fyri rekrutteringina av serlæknum verða tey signal, sum koma frá politiska myndugleikanum í komandi orðaskifti. Eitt signal, sum greitt sigur í hvønn mun okkara politiski myndugleiki vil fremja nevndu átøkini. Potentiellu umsøkjararnir, undir útbúgving, koma at sita undir hvørjum orði. So mikið hava vit sæð, seinast frá brævi, undirritað av sløkum 30 serlæknalesandi. Hesi kunnu jú lættliga fáa fast starv uttanlands – og kanska koma heim sum konsulentar í einar tvær vikur av og á, skrivar fyrrverandi yvirlæknin og læknastjórin, Petur Ellefsen, í viðmerking.
- Bæði innan kommunulæknaskipanina og innan sjúkrahúsverkið hevur stóri trupulleikin verið, at tað ikki er eyðnast at rekrutera serlæknar í almen medisin til kommunulæknastørvini, og serlæknar í ymisku sergreinunum til sjúkrahúsverkið, skrivar Petur Ellefsen í eini kronikk, sum kann lesast HER
Petur Ellefsen skrivar millum annað:
"Sambært útrokningum, sum Læknafelag Føroya hevur gjørt, eigur talið av serlæknum fyri okkum 50.000 íbúgvar at vera nærum tað dupulta, um vit rokna í mun til t.d. Danmark.
At hækka talið av normeraðum serlæknun til 65-70 krevur hægri játtan. Í løtuni arbeiða 32 serlæknar á Landssjúkrahúsinum, av hesum eru 12 omanfyri 60 ár. Afturat eru 15 størv, sum ikki eru sett, grundað á manglandi umsøkjarar. Hvussu stórt neyðuga talið verður, veldst m.a. um, hvørjar uppgávur smáu sjúkrahúsini koma at hava í framtíðar sjúkrahúsverkinum. Neyðugt er við eykajáttan uppá 10-tals milliónir árliga, um núverandi tal av deildum og serlæknaøkjum skal varðveitast. Hinvegin kann ein yvirlæknavikarur ella konsulentur kosta minst dupult so nógv um mánaðin, sum ein yvirlækni í føstum starvi.
Um politiska skipanin góðtók eina líknandi normering, yvir eitt fastlagt áramál, vildi tað uttan iva fingið føroyingar undir útbúgving at umhugsa fast starv í Føroum.
Her er bert læknamangul viðgjørdur. Um tað eyðnast at rekruttera fleiri serlæknar, verður sjálvsagt eisini neyðugt at uppnormera onnur starvsfólk, serliga sjúkrarøktarfrøðingar.
Av royndum vita vit, at politiskt orðaskifti um sjúkrahúsverkið hevur lyndi til at drukna í kegli um tey smáu sjúkrahúsini. Gott hevði sjálvandi verið, um semja kundi fingist um hvønn leiklut KS og SS eiga at hava í føroyska sjúkrahúsverkinum framyvir, men tað eigur ikki at sleppa at skugga fyri, at tað er Landssjúkrahúsið og harvið tað føroyska sjúkrahúsverkið, sum stendur fyri hóttafalli.
Nú vil tíðin so vísa, um komandi ”yvirstjórin” kann fáa eitt nútímans sjúkrahúsverk at virka eftir tørvinum í 2017 – í kørmum, sum kanska vóru hóskandi fyri 60-70 árum síðani."


text:
Til gongu
Fólk til gongu eru partur av bleytu ferðsluni. Tað merkir, at tey eru illa vard í mun til onnur í ferðsluni og sostatt í stórum vanda fyri álvarsligum løsti í einum ferðsluóhappi.
Álagt er fólki til gongu at ganga á gongubreytini ella vegøkslini. Er eingin gongubreyt, er meginreglan, at tú skalt ganga á vegøkslini í vinstru síðu á vegnum, so tú fært mótkoyrandi ferðsluna móti tær. Gakk høgrumegin, um tað annars hevði verið vandamikið, ella um umstøðurnar tala fyri tí.
Gongufólk
Í mun til ferðslulógina umfatar ’gongufólk’ eisini tey, sum aka á skíðum, skoytum, rulluskoytum, rennifjøl o.l., koyra spælivogn og tey, sum trilla barnavogn, leiða súkklu ella prutl. Fólk í koyristóli kunnu brúka gongubreyt, vegøksl og gonguteig, um tey koyra við vanligari gonguferð, og verða tey tá roknað sum fólk, ið eru til gongu.
Tvørtur um veg
Flestu ferðsluóhapp við fólki til gongu henda, tá fólk skulu tvørtur um vegin. Tí eigur tú at vera serliga ansin, tá tú fert tvørturum. Skalt tú tvørtur um ein veg, eigur tú at nýta gonguteig, um ein slíkur er í nánd. Akfør hava víkiskyldu fyri fólki til gongu í gonguteigi. Gakk altíð beina leið tvørturum. Áðrenn tú fert tvørtur um, eigur tú altíð at tryggja tær, at tú ikki ert til ampa fyri ferðsluna.
Børn til gongu
Børn skulu læra at steðga heilt, áðrenn tey fara tvørtur um ein veg. Tey skulu hyggja væl fyri sær, lurta og meta, nær trygt er at ganga. Tey skulu vita, at skjótast er at ganga beint tvørturum.
Hóast bilførarar hava víkiskyldu fyri fólki til gongu í gonguteigi, eiga børnini vita, at tey skulu fáa eygnasamband við bilføraran fyri at tryggja sær, at tey verða sædd, og at bilurin steðgar, áðrenn tey fara tvørturum.
Les meira um børn til gongu.
Til gongu í myrkri
Ert tú til gongu í skýming ella myrkri, eigur tú at nýta endurskin. Við endurskini sæst tú í ferðsluni, og tað kann fyribyrgja ferðsluóhappi. Serliga umráðandi er at nýta endurskin um veturin, tá myrkt er stóran part av samdøgrinum.
Brúkar tú endurskin í myrkri, minkar vandin fyri at fáa skaða til gongu í ferðsluni við uml. 85 %, sambært norska Transportøkonomisk Institutt (TØI).


text:
Mállærubók at brúka saman við bókaheildini Nem í triðja. Í mállærubókini eru mállæru-, rættskrivingar- orðabóka- og lesifatanaruppgávur.
Partarnir í mállærubókini hava somu heiti sum partarnir í næmingabókini: Skógvarnir siga frá, Tað grumma, Filmurin kallar, Nýggj vitan, Vit ríma, Orðafjas og Brýr.
Aftast í bókini er vegleiðing við hugskotum um, hvussu lærarin kann brúka mállærubókina.
Læraravegleiðingin er ætlað læraranum fyri at geva honum yvirlit og stuðla honum, bæði yvirskipað og í dagligu...
Nem í triðja er bókaheild til føroyskt í 3. flokki. Bókaheildin fevnir um næmingabók, netbók og læraravegleiði...


text:
10. januar 1983Nr. 9000
Umfarsskriv um nevndarsamsýningar
§ 1. Veiting av samsýning til limir í nevndum og arbeiðsbólkum krevur landsstýrisins góðkenning. Samsýningin kann veitast sum fast árligt gjald ella sum fundarpeningur.
§ 2. Samsýning verður ikki veitt limum, um nevndararbeiðið natúrliga má haldast at hoyra til starvið hjá viðkomandi.
§ 3. Fullur fundarpeningur er samsýningin til limir í tingnevndum eftir § 6 í løgtingslóg um samsýning løgtingsmanna.
2. stk. Fyri fundir verður veitt fylgjandi samsýning:
a. Fyri fundir undir 3 tímar: 1/3 av fullum fundarpeningi.
b. - - frá 3 til 5 tímar: 2/3 av fullum fundarpeningi
c. - - yvir 5 tímar: ( 3/3 ) fullur fundarpeningur.
3. stk. Limir, sum hava langan veg til fundarstaðin, kunnu fáa upp til fullan fundarpening.
§ 4. Tíma- og dagpeningur og flutningsútreiðslur verða veittar eftir somu reglum sum til tænastumenn.
§ 5. Hesar reglur eru galdandi fyri fundir, hildnir aftaná 1. apríl 1983.
Føroya landstýrið 10. januar 1983
Pauli Ellefsen (sign.)
løgmaður


text:
Lofrmyndin omanfyri, sum er tikin í 1974, er so mikið áhugaverd, at vit kundu skrivað lítla bók um myndina. Fara vit fyrst til Tórshavnar Skipasmiðju, so síggja vit bara gomlu bedingina. Nýggja nýtímans bedingin var tikin í nýtslu nøkur ár seinni. 17. mai 1979 var hátíðardagur í Sjarpholinum, tí tá var rækjuskipið Sólborg sum fyrsta skipið tikið upp til umvælingar á nýggju bedingini. Vit síggja eisini ein nýbygning. Hetta er ein av fýra bilferjum lætnar til Hetlands. Fyvla 1973, Geira 1973, Fylga 1975 og Thora 1975. Sama dag nýggju bedingsvognurin varð tikin í nýtslu, andaðist stjórin og undangongumaðurin Kjartan Mohr 79 ára gamal. Mangt annað er eisini áhugavert á myndini millum annað Skálatrøð.
Arbeiðið at leingja Molan út í núverandi longd var liðugt í 1975, og nakað av stóra grótinum av Skálatrøð var brúkt til brimgarðin sunnanfyri Molan. So var eisini vegur gjørdur úr Vágsbotni út á Skálatrøð. Havnin var upprunaliga brimpláss, og síggja vit eldri myndir, so liggja skipini fyri teym í fleiri røðum. Poul Mohr segði mær herfyri, at talan vóru um fýra ymsar ketur, sum lógu á botni um Vestaruvág. Tann uttasta var fest í Tinganes, og tann innast lá inn ímóti Skálatrøð, har mest smábátar lógu fyri teym. Tað var ikki nógmikið einast at binda størri skipini í ketu á botni, akkerið mátti eisini vera úti sunnanfyri ketuna sum eyka trygd, segði Poul.
Eisini áhugavert at síggja aftur stóra hjallin úti í Bakka, har Kaysten Andreasen í 1955 stovnaði “Tórshavnar Netbarkarí”. Sildagørn vóru barkaði og bøtt, eisini vóru gørn og annar reiðskapur goymdur í stóra hjallinum. Orðið at barka kenna vit frá at barka húðir og skinn. Sildagørnini vóru smurd við serligum innfluttum evni, sum líktist tjøru. Minnist sum ungur rama tjøruluktin koma úr hjallinum.
Vit síggja eisini gamla hospitalið frá 1829. Tá ið Tórshavnar Skipasmiðja fyri nú nógvum árum síðani skuldu víðka um bedingina við nýggjum bedingsvogni, forðaði “Gamla Hospitalið” útbyggingini. Fornfrøðingar og onnur stríddust ímóti Skipasmiðjuni, sum átti økið, til tess at varðveita dýrgripin Gamla hospitalið fyrsta sjúkrahús í Føroyum. Semja var at enda um at flyta hospitalið longur niðan, men hetta var ein vánalig loysn. Heldur átti húsið at verið flutt út til hinar sjúkrahúsbygningarnar
Áhugavert at síggja Fiskasentralin, sum ikki er har longur. P/F Fiskasetralur var stovnað 29. august í 1942. Á okkara ungdómsdøgum var nógv virksemi á Fiskasentralinum, og umframt at lata ís til skipini, so hevði fyritøkan plátufrystarar, har teir frystu fisk til útflutning. Tá á døgum høvdu fólk ikki frystiboks heima, og tað vóru fleiri húski, sum høvdu privata frystiboks á Fiskasentralinum. Síggi fyri mær Óla Ljósheim, sum alla mína tíð arbeiddi á Fiskasentralinum. Eisini abbabeiggja mín Sámal Chistiansen og sjálvandi eisini Jens Paula av Reyni, sum var stjóri í fyritøkuni. Í 1985 lat Fiskasentralurin aftur, og húsaognin seld Tórshavnar Skipasmiðju. Nýggjur verkstaðsbygningur var bygdur á staðnum, tá gomlu bygningarnir vóru tiknir niður.
Nógv annað er broytt, síðani loftmyndin var tikin í 1974, men hetta lata vit fara hesuferð. Allir bygninguarnir niðri við sjóvarmálan á myndini havi jú sína áhugaverdu søgu. (Vagnur)


text: At skriva er at liva. Tað mann H. C. Andersen hava vitað, tá hann var á ferð, heima og úti, men altíð við penni og pappíri. At skriva er at liva. Og vilt tú læra at skriva, so er einki sum - at skriva. Einki annað. Einaferð var eg á einum frálíkum skriviskeiði hjá Oddfríði Marna Rasmussen á Háskulanum. Hugvekjandi og altíð hvessandi. Útvarpið hevur eisini latið skrivaða orðið hjá lurtarum koma til sín rætt, til dømis tá fyrsta Listastevnan varð hildin og útvarpað í 2001 og eisini givin út í bók Mjørki í heilum. Nú hevur Útvarpið lukkutíð aftur sett lurtaraskriving á skránna. 650 eru orðini og lærarin, Rakel Helmsdal, gevur evnið so hvørt. Frálíkt. Men tað tekur tíð at skriva, og einaferð segði Marianna Debes Dahl, at einasti, sum ikki fekk løn í føroyskari bókagerð, var upphavsfólkið sjálvt, rithøvunduri, ella rithøvundan, sum onkur hevur sagt. Men tað stendur kortini ikki á at fáa fólk at skriva til upplestur í útvarpinum, skilst, og tað beint til lurtaran. Nógvar søgur koma inn. Tí fellir tað mær fyri bróstið, at hóast hesa undirtøku, so verður sami vinnari funnin hvørja ferð. Øll hava vit gingið í skúla og vita inn at beini, at tað ringasta er at verða settur til viks, samstundis sum sami næmingur, helst á fremsta beinki og við stjørnu á hvørjari síðu, altíð verður valdur og borin fram sum góða dømið í flokkinum. Tá er okkurt spinnandi galið við setningi og lærugongd. Ikki tí, eg skrivi blogg, og havi ikki sent 650 orð til Útvarpið og eri tí ikki millum tey vrakaðu. Men skrivið, vælsignaði skrivið. Eisini tit, sum vórðu vrakað í Útvarpinum. (Her vóru 277 orð).


text:
Til fótbóltsdyst Í Barcelona, millum Barcelona og Real Madrid 17 aug 2011
Her eru vit á veg til dystin, hettar er eitt parkeringshús mitt í hjartanum í
Barcelona, her fáa vit okkum okkurt etandi áðrenn dystin
Teir klára næstan ikki at bíða
So í Metro´ina til vøllin
Beint uttanfyri Camp Nou
Yvist um Gudmundur er heilt við, hevur helst ikki heilt fanga tað:o)
Hettar var eitt satt upplivilsi fyri lívi, mega góður stemningur
Næstan fult stadion 92.620 áskoðarar
Eg fekk ordrar at taka nógvar myndir av Messi, tók 50 haldi eg :o)
her eru so nakrar
Messi stríðist
Venjarnir báðir
Her er mál og ein glaður Gudmundur
Yvist um onkur tárar aftanfyri, men helst er rusk komi í eyga :o)
Ikki vóru nógvi Real Madrid áskoðarar
Eitt sindur av bardaga skal opinbart til :o)
Og so at koyra heim aftur, 520 km vóru heima klokkan 07. Gudmundur og Baldur svóu allan vegin so tað riggaði sera gott


text:
Aðal- og kunningarfundur um Listaskúla Føroya verður tann 29. mai kl. 17 á Lützenstrøð 4
Fundurin er fyri øll, sum eru áhuga í at undirvísa undir Listaskúla-felagsskapinum
Á fundinum verður kunning um skúlan og arbeiðið, sum er gjørt í hesum sambandi.
Á fundinum verður millum annað lagt fram ætlan um listarligt tiltak og “statement”, sum er ein liður í at kunna almeningin um skúlan. Tiltakið verður 12. juni á Mentanarnáttini á Býarbókasavninum.
Listarliga tiltakið er ein lítil uppgáva til hvørt listafólk, har tú gert eitt objekt/ statement um tína list. Akkurát hvussu og hvat kemur fram á fundinum. Einasta krav at sleppa við á fund er at hava hvíta skótoyseskju við og eitt sindur av tekniútgerð o.l.
Listaskúlin eigur ongan pening og drekkamunnurin/ábit í steðgginum ætlað vit á la ‘samanskotsgildið’. Takið gjarna okkurt lítið til matna og drekka við.
Te og kaffi tekur stýrið við.
Møti fjølment og forvitin við listakvøðu.
Stýrið


text:
Metstórt tal av bingjuskipum í januar
Januar í ár fer at seta met í sambandi við talið av latnum bingjuskipum, skrivar Alphaliner. Sjey megamax-skip við einum kapasiteti upp á millum 19.000 og 21.000 TEU koma aftrat heimsins bingjuskipaflota og tað fer at trýsta leigugjøldini, siga serfrøðingar.
Mánaðurin fer at seta dagsskránna fyri restina av 2018 við einum metstórum tali av ULCS-skipum í støddini úr 14.000 til 21.000 TEU, sum eftir ætlan skulu latast í ár,” skrivar Alphaliner í nýggjastu vikufrágreiðing síni, sambært tíðindamiðlinum Splash.
Greiningarfyritøkan viðmerkir tó, at fleiri reiðarí hava útsett avhendingina av bíløgdum skipum. Tað snýr seg millum annað um kinesiska Cosco, sum hevur útsett avhendingina av 10 av teimum 28 ULCS-skipunum, sum reiðaríið hevur í gerð, til 2019, eins og Taiwan´s Yang Ming hevur seinkað avhendingina av trimum 14.000 TEU stórum skipum til næsta ár.
Men hóast fleiri avhendingar eru útsettar, fer heimsins bingjufloti framvegis at verða munandi víðkaður í 2018 við avhendingum av mettum 1,5 mió. TEU. Og tað kann vera við til at trýsta leigugjøldini á tí framhaldandi sperda marknaðinum.
Trýstið á gjøldini verður ikki minst veruleiki, um vøksturin í eftirspurninginum á marknaðinum ikki kemur upp á støðið fyri fyrstu níggju mánaðirnar av 2017, tá tað lá á 5,2 pst. Vøksturin var í november fallin til 3,4 pst. skrivar Lars Jensen, SeaIntelligence Consulting, á Linkedin bloggi sínum:
“Tá hugt verður at tilflutninginum av kapasiteti upp á meira enn 5 pst. í 2018, verður hetta ein avbjóðing fyri ídnaðin, um vit ikki megna at halda fast í einum vøkstri í eftirspurninginum á sama støði sum fyrstu níggju mánaðirnar av 2017,” skrivar hann.
Kelda: maritimedanmark.dk


text:
Hanus Samró
Hanus Samró (føddur 1. mai 1988 í Tórshavn) er ein føroyskur politikari (Fólkaflokkurin), rithøvundur, stjóri í smápartafelagnum Ó og lesandi.
Innihaldsyvirlit
Lívsleið[rætta | rætta wikitekst]
Hann hevur International Baccalaureate Diploma frá International School of the Hague í Niðurlondum frá 2007. I 2008 fór hann í holt við at lesa altjóða handil og búskap við Erasmus Universiteit Rotterdam, men fullførdi ikki. Síðan 2010 hevur hann lisið stjórnmálafrøði við Fróðskaparsetur Føroya.[1] Hann var í starvi hjá Rainbow Seafood í Gloucester uttanfyri Boston í 2007, lærari í Tórshavn 2008–2009 og frilansjournalistur fyri føroyska ungdómstíðarritið og heimasíðuna MESS i 2009.[2]
Í 2010 gjørdist hann limur í ungmannafelagnum hjá Fólkflokkinum, HUXA, har hann tók við sum formaður sama ár.[3] Í 2011 varð hann valdur inn á Føroya Løgting 23-ára gamal, og hann er harvið tann triðyngsti fast innvaldi løgtingslimur nakrantíð. Eftir at hann varð valdur inn á ting, fór hann frá sum formaður í HUXA sama árið. Samró er limur í Løgtingsins vinnunevnd og Løgtingsins trivnaðarnevnd.
Í 2011 gav hann út sína fyrstu bók, tá hann gav út skaldsøguna Tey bæði. Trúfesti og fullkomin friður.[4] Tvey ár seinni gav hann út eina skaldsøgu afturat, sum hevur heitið Hans Jensen, og í 2014 kom triðja skaldsøga hansara, Ein dagføring, ið er ein ungdómsskaldsøga, ið varpar ljós á alsamt størri nýtslu á Facebook.[5]
Útgivið[rætta | rætta wikitekst]
- 2011 - Tey bæði. Trúfesti og fullkomin friður
- 2013 - Hans Jensen, skaldsøga, politisk spenningssøga[6]
- 2014 - Ein dagføring, ungdómsskaldsøga
Familja[rætta | rætta wikitekst]
Hann er sonur Óla Samró, stjóra í FAREC International í Haag,[7] og Thurid Samró, tannrøktari í Dental Art Clinic í Dubai.